
Râmnicu Sărat, vatră 
românească de istorie 


Ținutul râmnicean a fost şi va rămâne un nesecat izvor 
de civilizație şi cultură românească, o vatră de istorie care 
a dat ţării instituţii, valori, personalități. La Curbura 
Carpaţilor, civilizația s-a clădit cărămidă cu cărămidă, 
fiecare generaţie aducându-și contribuţia sa, geniul epocii 
sale. 

Din 1990, anul în care am venit la primărie, am găsit de 
cuviință că noi, râmnicenii, trebuie să fim, cum spunea un 
domnitor român, ceea ce am fost şi încă ceva pe deasupra. 
Aducțiunea de gaz metan începută în 1992 a schimbat din 
temelie modul de viaţă al fiecăruia dintre noi. O investiție 
costisitoare şi de durată, intrată în cotidian, care a meritat 
toată osteneala şi efortul nostru. In ultimii trei ani, la 
Râmnicu Sărat, municipiu cu o populație de 38.000 de 
locuitori, s-au realizat investiții din fonduri proprii şi 
atrase de peste 200 de miliarde de lei. Consider că din cele 
trei mandate pe care le-am deținut ca primar, această 
perioadă a fost cea mai productivă. 

Cea mai importantă realizare, într-o ordine subiectivă, 
dar justificată, este încheierea procesului de modernizare 
a celor 13 centrale de cartier, ultima fiind realizată în luna 
mai 2003, pentru care municipalitatea a făcut investiţii 

totale de peste 83 de miliarde de lei. Strategia noastră a 
vizat modernizarea fostelor centrale de cartier, dotarea 
acestora cu stații hidrofor şi cazane de ultimă generaţie 
care au redus consumurile de gaze pe gigacalorie cu peste 
30 la sută. Suntem împotriva sistemelor de termoficare 
gigant, dar şi a atomizării, pe centrale de apartament, 
unele ca şi celelalte fiind mult prea costisitoare. O centrală 
care alimentează 10 — 15 blocuri este soluţia optimă pen- 
tru România. Aceste amănunte de ordin tehnic contează 
decisiv în configuraţia oraşului european de mâine. 

Un alt proiect de 
anvergură fina- 
lizat în luna mai 
2003 a fost 
realizarea unei 
j piete agro-ali- 
mentare, dotată 
cu fotocelulă la 
intrare şi aer 

%.] condiţionat, in- 
vestiție de 13 miliarde de lei, o nouă hală, de peste 18 mi- 
liarde de lei, aflându-se în faza de licitaţie. 

Râmnicenii au în premieră, începând din luna iulie 2003, 
o modernă Sală polivalentă de sport. Sala numără peste 
400 de locuri, este multifuncţională şi a beneficiat de o 
finanţare de Il miliarde de lei prin Programul guverna- 
mental „Săli de sport“, alte 9 miliarde de lei fiind alocate 
de la bugetul local. 

Programul de locuinţe pentru tineri cu finanțare ANL a 
demarat la Râmnicu Sărat în anul 2001, un bloc cu 49 de 
locuinţe sociale destinate tinerilor fiind inaugurat în 2002, 
alte 49 de locuinţe într-un bloc-geamăn urmând să fie 
finalizat în 2003, investiţiile totale depăşind 34 miliarde de 
lei. 

Municipalitatea a acordat râmnicenilor şi 430 de locuri 
de casă în două cartiere, unde cei împroprietăriți şi-au 
construit deja locuinţe. Peste 3 miliarde de lei au fost 
investiţi în 2003 în achiziționarea a 13 apartamente de pe 
piața liberă, precum şi în construirea a cinci case sociale, 
în vederea rezolvării situației locative a foştilor chiriaşi 
din imobilele naţionalizate, problemă considerată închisă 
la Râmnicu Sărat. 

Nici cel mai sărac cartier al municipiului, Barasca, fost 
sat de robi, nu a scăpat atenţiei edililor, în vara acestui an 
aici urmând să fie finalizate lucrările de aducțiune şi ali- 
mentare cu gaz metan, numai traversarea conductei peste 
râul Râmnic necesitând o investiţie de 4 miliarde de lei. 

In 2003 — 2004 vom pune piatra de temelie unor noi edi- 
ficii, o Catedrală creştin-ortodoxă, un patinoar modern şi 
vom încerca să finalizăm lucrările de restaurare a 
Complexului brâncovenesc, intrat din luna martie a.c. în 
administrarea muncipalității. Prin investițiile realizate în 
ultimii ani municipiul Râmnicu Sărat şi-a redescoperit 
vocaţia de important oraş european. Nu întâmplător, după 
distincția dobândită în 1997 la Malta, aceea de oraş 
istoric, municipiul Râmnicu Sărat aspiră la cea de oraş al 
mileniului al treilea, o sinteză fericită între trecut, prezent 
Şi viitor. 


Ing. Constantin Ghinioiu 
Primarul municipiului Rm. Sărat 

Râmnicu Sărat şi râmnicenii 


A. Tătăranu, într-un articol apărut în „Almanahul Rm. 
Sărat“ în 1933, intitulat sugestiv „Râmnicu nostru “, scria 
fără disimulată mândrie: „„... Râmnicenii au fost oameni cu 
chibzuială când au hotărât aşezarea județului lor. l-au dat 
o formă simetrică, un dreptunghi aproape perfect, au 
aşezat capitala la mijloc, au înglobat în el şi deal şi munte 
şi câmpie, şi şi-au ales limba de mijloc, care apoi a devenit 
limba oficială a literaturii româneşti, lipsită şi de dul- 
cegăria moldovenească şi de duritatea muntenească. 
Râmniceanul nu vorbeşte nici cu «pi», nici cu «pă», ci cu 
«pe»... “. 

În privinţa numelui de „Râmnic“ opiniile diferite din se- 
colul al XIX-lea şi începutul secolului al XX-lea par să 
devină convergente în perioada modernă. In „Dicţionarul 
topografic şi geografic al României ” de la 1872, precum şi 
în „Dicţionarul” Lahovary-Brătianu-Tocilescu, apărut în 
1902, toponimicul ,,râmnic ” apare ca derivat de la adjec- 
tivul „romanicus ” prin sincoparea lui “a”. G.Țânţăreanu, 
în „Foaia Râmnicului” (nr.3/1921) e de părere că 
numele ar proveni din limba pelasgo-arimică şi are sem- 
nificaţia „ținutul sărat al arimilor ”. 

Istoricul Nicolae Iorga tranşează disputa în a sa „Istorie 
a poporului român”, considerând că este vorba de eti- 

monul slav „râba”, „peşte”, de la care s-a format 
„Râbnic ”, „lac bogat în peşte întru-un ținut sărat”. Sensul 
este preluat de Dicţionarul explicativ al limbii române, 
unde „Râmnic, râmnice (reg.) ” ar proveni din bulgărescul 
„râbnik ” sau ucraineanul „râbnik” — heleşteu. 

Scrierile călătorilor străini sau ale cronicarilor români 
denumesc aşezarea drept „,Rebnik” (secolul al XVI-lea), 
„Râmlik” (secolul al XVII-lea), denumire încetăţenită în 
Imperiul Otoman. Adaosul de „Slam”, „sărat” a apărut 
din necesitatea de a diferenţia cele două “Râmnicuri”, 
Râmnicu Vâlcea avand o importanță cel puţin asemănă- 
toare în Evul Mediu românesc. 

Râul Râmnic-Rebnyk apare şi pe harta “Moldaviae finiti- 
maruanque tupes” a călătorului Georg Reicherstorffer, iar 
1607, la Amsterdam, aşezarea este menționată sub forma 
“Rebnik”.Un alt călător străin, turcul Evlya Celebi, descrie 
în a sa „Carte a călătoriilor”, scrisă în timpul expediției 
turco-tătare din anul 1659, „marele Râmnic“, sub numele 
de ,„ Râmlic “, de unde se poate presupune că aceasta a fost 
denumirea consacrată î în iii isa Imperiului Otoman. 

De la Rebnyk la Slam Râmnic 


Timp de peste un mileniu şi jumătate, târgul de pe râul 
Râmnic a fost locul unor conflicte de ordin militar şi reli- 
gios, mai mult sau mai puţin distrugătoare, dar şi câmpul 
unor interferenţe culturale multiple, recreând un spaţiu dis- 
tinct, o vatră de istorie. Cu ocazia cercetărilor arheologice 
de la Complexul brâncovensc au fost găsite antrenate în 
stratul de cultură medievală fragmente dintr-un vas care, 
prin formă şi decorațiuni, datează din perioada neoliticului, 
cultura Boian. În zona vetrei vechi a oraşului au fost 
descoperite un solidus de aur din vremea împăratului 
Honorius (393-423), emis la Mediolanum în anii 394-395. 
În perioada stăpânirii romane, pe malurile Râmnicului, 
armatele imperiale aprindeau foc de odihnă în drum spre 
cetatea Durostorum. 

După retragerea stăpânirii aureliane din anul 272, 
popoarele migratoare aşezate vremelnic pe aceste locuri au 
punctat viguros, dar niciodată decisiv. Tot în incinta 
Complexului brâncovensc au fost descoperite şi cercetate 
două locuinţe, una de tip bordei, având o vatră înconjurată 
de pietre, conținând fragmente ceramice datate în a doua 
jumătate a secolului al VI-lea, respectiv un cuptor menajer 
săpat într-un calup de lut crutat, cu fragmente ceramice de 
tip slav arhaic, locuinţă datată în secolele VII-VIII. 

Primii migratori mai însemnați au fost cei de origine ger- 
manică (secolele III-IV), care vor stăpâni aceste ținuturi 
până către sfâşitul secolului al IV-lea, când năvălirea 
hunilor îi va disloca cu putere de tăvălug.  Istorici de 
renume au atras atenţia că nu trebuie să se exagereze forța 
acestor năvălitori, fiind vorba totuşi de popoare în corturi, 
ce-şi purtau zestrea istorică în căruţe şi erau dispuşi 
oricând să se înroleze în schimbul unei solde pentru ca, 
mai apoi, la un semnal, să-şi adune agoniseala, cirezile şi 
turmele, plecând în căutarea altor tărâmuri mai ospitaliere. 

La Curbura Carpaţilor, în secolele III-IV după Hristos, 
vizigoții, neam germanic alungat din Scandinavia, au înte- 
meiat un regat în vestita țară Caucaland, durând şi valuri 
de apărare în sudul Moldovei. Valul lui Athanaric a fost 
ridicat la nord de Râmnic. Valea Râmnicului oferea grâne 
din belşug, păşuni bogate, fructe în pârg. Regatul vizigot a 
profitat de pe urma coabitării cu băştinaşii, buni 
meşteşugari şi renumiți plugari. Urmaşii coloniştilor 
romani erau neîntrecuți în prelucrarea aurului pe care 
romanii au încercat să-l extragă de pe cursul superior al 
Râmnicului. În urma creştinării vizigoților de către epis- 
copul Ulfila, aceştia au încercat să rămână definitiv în 
aceste locuri, mai ales că Imperiul Roman de Răsărit le-a 
acordat statut de federaţi, plătindu-i cu generozitate ca să le 
apere granița de nord. În ciuda unui mod de viaţă elevat, 
vizigoții, de departe cel mai evoluat popor migrator, nu au 
putut depăşi stadiul tribal, acela de războinici cruzi dar 
nestatornici, dispuşi la râdul lor oricând să urce pe cai şi 
să-şi mute sălaşele în altă ţară. Chiar şi creștinați de epis- 
copul Ulfila, şi-au făcut biserici mobile, locuri de închină- 
ciune în corturi, pentru a le putea muta cu repeziciune, cum 
de altfel s-a şi întâmplat. 

Hunii, plecaţi din stepa asiatică în secolul al III-lea, au 
provocat panică printre migratori, reprezentând o undă dis- 

trugătoare pentru aceia care, ca şi ei, trăiau din forța 
armelor şi prada de război. Cei care dormeau în şaua calu- 
lui s-au dovedit mai agili şi mai cruzi decât războinicii de 
neam germanic, vizigoții, ostrogoții ş.a. Vizigoţii au părăsit 
Caucalandul, ţara din Carpaţi, cu familiile şi avutul în 
căruţe, plecând într-o nouă aventură de-a lungul şi de-a 
latul Europei, ajungând patru sute de ani mai târziu în 
sudul Franţei la Tolosa, astăzi Toulouse, unde şi-au stabilit 
reşedinţa, sfârşind prin a fi asimilați de autohtoni. 

In faţa ferocității fără margini a hunilor, a cruzimii dusă 
la extrem, străromânii de pe meleagurile Râmnicului au 
opus o rezistență pasivă, lipiti de munți, oferind biruri 
atrăgătoare, produse ale pământului, grâu, mei, oi, capre, 
brânză şi piei, miere, dar şi obiecte artizanale, apreciate de 
oamenii stepei, incapabili ei înşişi să le producă. De 
departe cel mai preţios rod al pământului pe care Valea 
Râmnicului l-a avut cu prisosinţă a fost sarea cea de toate 
zilele, indispensabilă turmelor de oi şi cirezilor de vite, 
exploatată chiar de la suprafața pământului la Sările, Jitia 
sau Neculele. Morile de apă, amplasate pe văile Câlnăului 
şi Râmnicului măcinau grâu, mei şi secară, tâmplarii şi 
lemnarii alimentau gratuit o întreagă industrie a războiului 
cu arcuri, săgeți şi tolbe iar alți autohtoni prelucrau pieile, 
lâna, inul şi cânepa cu o măiestrie care i-a uimit pe stăpânii 
stepelor. Descoperiri de ultim moment îi prezintă pe 
străromâni ca mari artizani ai metalelor preţioase, 
meşteşug moştenit din timpul Imperiului roman. 

Noii năvălitori s-au dovedit la fel de nestatornici şi inca- 
pabili de a se stabili definitiv. Două popoare au fost pe 
punctul de a rămâne pe aceste meleaguri, pecenegii şi 
cumanii. Timp de trei secole, aceştia au colonizat vechea 
Dacie, într-un moment când la nord de Carpaţi se pornea o 
ofensivă de extindere a granițelor pe toate fronturile - mi- 
litar, religios şi diplomatic. În secolul al XIII-lea, Regatul 

apostolic maghiar dorea să-şi întindă zona de influență în 
afara Carpaţilor. La Subcurbura Carpaţilor, două aseme- 
nea inițiative păreau realizabile. Au penetrat zona Prahova- 
Buzău, unde au creat Ținutul Săcuienilor, iar la Curbura 
Carpaţilor - Episcopatul cumanilor, aşezat de o parte şi de 
alta a râului Milcov. Nu este exclus ca târgul de pe râul 
Râbnyk să fi deţinut o poziţie centrală în acțiunea de 
creştinare a cumanilor şi convertirea lor la catolicism sub 
sceptrul Regilor Maghiari. O însemnare ulterioară, nu lip- 
sită de nostalgie, consemnează la începutul secolului al 
XVI-lea că târgul Râmnic care „odinioară a fost catolic a 
ajuns schismatic „din vina unui episcop care punea pe 
credincioşi să plătească dări“. Observaţia aparţine 
arhiepiscopului Petru Bogdan Bacsic, vicar apostolic, care 
a călătorit în Țara Românească la 1640. Oricâte interpretări 


Ea 


ar putea genera aceste 
scurte însemnări ale 
înaltului prelat, se poate 
æ | deduce că este vorba de 
So tratare globală a 
“| subiectului, târgul 
-| Râmnic şi împrejurimile 
Su sale făcând obiectul 
unui misionariat con- 


stant şi din Sudul 

Bizanțul îşi pusese 
pecetea la Curbura 
Carpaţilor încă din zorii 
creştinismului. Martiri- 
zarea Cuviosului Sava 
Gotul în secolul al IV- 
lea a avut loc pe fondul 

la Nord de Dunăre, din oraşul lui Constantin cel Mare. Nu 
este de mirare că Mănăstirea grecilor, atestată la Râmnicu 
Sărat în secolul al XV-lea, actuala biserică „Adormirea 
Maicii Domnului”, a avut darul de a contrabalansa misiu- 
nile regale comandate de la Budapesta. 

Ofensiva maghiară sub haină religioasă a fost contracarată 
de ultima mare năvălire a popoarelor migratoare, cea a 
tătarilor. Harta vechii Dacii se va rescrie din nou, într-o 
formă diferită, dar cu acelaşi fond multisecular. Balanța a 
înclinat decisiv în favoarea autohtonilor. Şi de această dată 
pătura suprapusă şi-a dovedit fragilitatea, fiind distrusă de 
năvălirile tătarilor de după anul 1241. Cauterizarea adao- 
sului migrator din ultimele secole s-a realizat prin asimi- 
lare sau distrugere, grăbind cristalizarea primelor formați- 
uni statale româneşti. În noua epocă, cu identitate sută la 
sută românească, târgul de pe Râmnic va deveni capitala 
unui important ținut de margine care va urma curba, când 
ascendentă, când coborâtoare a întregii civilizaţii 
româneşti. O poziţie strategică, cu numeroase pericole şi 
capcane, dar şi cu beneficii de ordin spiritual şi economic. 

Râmnicu Sărat, ţinut de margine 


Întemeierea statului feudal Ţara Românească în secolul 
al XIII-lea a conferit ținutului dintre Râmnic şi Milcov o 
poziţie privilegiată. Târgul s-a dezvoltat pe de o parte din 
nevoia de a apăra granița de nord-est a noului stat feudal, 
iar pe de altă parte din trebuințele locuitorilor prosperelor 
aşezări rurale de pe cursul inferior şi superior al râului cu 
acelaşi nume. Districtul se întindea până la Milcov, în se- 
colul al XV-lea Focşanii-Munteni, viitoarea capitală a 
judeţului Slam Râmnic, fiind „un sat ceva mai răsărit“, cu 
funcțiuni stricte, vamale şi de apărare. 

Granița judeţului Slam Râmnic, şi implicit a Valahiei, a 
trecut uneori dincolo de apa Milcovului. În vremea mare- 
lui domnitor Mircea cel Bătrân, Țara Românească îşi întin- 
dea graniţele până în Dobrogea, dar rupea şi din trupul 
Moldovei, hotarul fiind amplasat dincolo de cetatea 
Crăciuna, amplasată în stânga Milcovului, în apropiere de 
Odobeşti. Perioada dintre anul 1300, când se presupune 
existența unui târg pe râul Râmnic, şi până la 24 ianuarie 
1859, când cele două provincii româneşti se unesc, a fost 
productivă dar în acelaşi timp tumultoasă. Statutul de judeţ 
de graniță sau margine de ţară a favorizat un anumit tip de 
dezvoltare, la concurență cu aşezarea de pe Milcov, 
Focşani, care va căpăta treptat statutul privilegiat de capi- 

tală a doua judeţe, Slam-Râmnic pentru Muntenia şi Putna 
pentru Moldova. 

Târgul de pe râul Râmnic este atestat documentar la 9 
septembrie 1439, în timpul domniei lui Vlad Dracul. Este 
vorba de un document prin care se întăreşte un privilegiu 
comercial: ,,...Liovenii, ruşii şi moldovenii plătesc la vama 
de la Râmnicu Sărat doi florini unguresti de căruța- 
marfă“. 

Vama era încă la Râmnicu Sărat şi se poate deduce că târ- 
gul avea o istorie considerabilă. În revista “Magazin 
istoric” din iulie 1973, istoricul Constantin C. Giurescu a 
dat următorul răspuns unui cititor râmnicean privitor la 
atestarea documentară a localităţii: “Prima mențiune do- 
cumentară despre Râmnicu Sărat este din 1439, septem- 
brie 9, în privilegiul de comerț acordat de Vlad Dracul 
negustorilor poloni, ruşi şi moldoveni. Se precizează că 
aceşti negustori vor plăti vamă la intrarea în țară la 
Râmnic, câte doi forinți ungurești de carul de marfă. După 
părerea mea, aşezarea este mult mai veche, ea existând ca 
târg sau centru de schimb pentru satele din bazinul 
Râmnicu Sărat din secolul al XIV-lea şi foarte posibil, 
chiar din secolul al XIII-lea, înainte de întemeierea Țării 
Româneşti, aşa cum era şi târgul Buzăului “. 

În secolul al XV-lea apar primele menţiuni despre acest 
ținut. Astfel, în jurnalul unui călător cipriot, Fox, care se 
întorcea din Turcia, este pomenită la 1431 aşezarea 
Focşanii-Munteni, „un sat prin care trece un râuleţ ce 
desparte Ţara Românescă de Moldova “. 

În schimb, la acea dată, târgul Râmnicului era bine con- 
turat. Documentul din 9 septembrie 1439 consfințeşte o 
poziție privilegiată, cea de punct vamal.Vama de la 
Râmnicu Sărat, ultimul târg al Ţării Româneşti la granița 
cu Moldova, va fi menţinută în toată perioda Evului mediu 
timpuriu. Dar târgul de pe Râmnic deținea şi o poziţie 

strategică. La 1616, în luptele pentru tron dintre Alexandru 
Movilă, domnitorul Moldovei, şi Radu Mihnea, domni- 
torul Ţării Româneşti, primul a organizat o expediţie din- 
colo de Milcov, ajutat de armata poloneză. Charles de 
Jappecourt, care a însoţit armata polonă descrie oraşul 
Râmnic drept „un târg mare“, unde Radu Mihnea avea o 
garnizoană de 400 de ostaşi pentru paza hotarului. Cu si- 
guranță, garnizoana a fost nelipsită de la Râmnicu Sărat, 
pentru apărarea fruntariilor, pe tot parcursul Evului Mediu. 

Târgul medieval era constituit, ca peste tot în Europa, din 
vatra târgului, cu prăvălii adunate, case, curți şi mici gră- 
dini, hotarul târgului cu terenuri de cultură, precum şi 
ocolul, cuprinzând mai multe sate (apud Constantin C. 
Giurescu). Vatra târgului era înconjurată de şanturi şi era 
străbătută de hrube cu dublu rol, de refugiu şi de ascunză- 
toare, în caz de pericole. Un asemenea subteran uneşte 
fosta Mănăstire a grecilor, actuala Biserică „Adormirea 
Maicii Domnului“, de biserica Câţa, fapt confirmat de 
descoperiri arheologice recente. Un alt subteran a fost 
direcționat probabil spre actuala albie a Râmnicului, cu 
puncte de refugiu pe colina de la Cetăţuia sau spre 
Dealurile Toplicenilor. 

Poziția privilegiată a târgului, de aşezare de margine, pe 
cât de fastă era în vremuri de linişte, pe atât de zbuciumată 
în vremuri de răstrişte. Târgul era periodic devastat în tim- 
pul unor lupte interminabile, perioada medievală consem- 
nând bătălii de amploare la Vadul Râmnicului, ce au lăsat 
semne atât în istoria locală, cât şi în cea naţională. Doar 
„Baciul Moldovei“, domnitorul Ştefan cel Mare, singurul 
dintre zecile de cuceritori, a cruțat târgul valah de jaf, prac- 
tică obişnuită în acele vremuri. După cele două victorii 
obţinute la interval de opt ani, în 1473 şi 1481, acesta a 
interzis soldaților săi să devasteze oraşul. Mai mult, a tri- 
mis meşteri să ridice o biserică creştin-ortodoxă, în stil 

moldovenesc. Biserica Piatra, ctitoria lui Ştefan cel Mare 
de la Râmnic, a stat mărturie vreme de peste patru secole 
luptelor fratricide, dintre valahi şi moldoveni, dar şi 
intenţiei Moldovei de a trece Milcovul. 

In noiembrie 1473, Ştefan cel Mare a intrat în Ţara 
Românească în fruntea unei armate, cu scopul declarat de 
a-l înlocui pe domnitorul Radu cel Frumos cu protejatul 
său Basarab cel Bătrân. Lupta s-a dat la Cursul Apei în 
perioada 18-21 noiembrie 1473, pe vadul râului Râmnic, 
supranumit de atunci „Vadul învrăjbirii“. Radu cel 
Frumos şi-a aşezat tabăra în Dealul Florii, pe dealurile 
comunei Grebănu, iar Ştefan cel Mare în zona Jideni, 
actualmente comuna Podgoria. Radu cel Frumos avea la 
dispoziţie o armată formată din 12.000 de munteni şi 
17.000 de turci, în vreme ce domnitorul moldovean avea o 
armată numericeşte inferioară. După trei zile de lupte, 
Radu cel Frumos a fost înfrânt, retrăgându-se în fugă la 
Istanbul, şi lăsând capitala Țării Româneşti în mâinile 
rivalului său, odată cu fiica sa, domniţa Maria Voichiţa, 
devenită ulterior a treia soţie a lui Ştefan. Anterior, la 7 
martie 1471, oştile muntene sunt înfrânte de cele 
moldovene în regiunea de graniţă, la Soci, între Putna şi un 
afluent al Siretului. 

În primăvara anului 1481, domnitorul moldovean reia 
expediția în scopul aşezării pe tronul Ţării Româneşti a 
favoritului său, Mircea. Într-o scrisoare din 15 martie 
1481, Ştefan cel Mare le cere locuitorilor din Râmnicu 
Sărat, Brăila şi Buzău să-l accepte la tronul Ţării 
Româneşti pe Mircea, protejatul său, „boierii mari şi mici, 
precum şi toți judecii “ fiind sfătuiți să-i dea o mână de aju- 
tor. Răspunsul a fost negativ, motiv pentru care domnitorul 
moldovean va încerca să-şi impună favoritul cu forța 
armelor. Într-o bătălie dramatică, războiul românilor con- 
tra românilor, cum au comentat istoricii, la 8 iulie 1481, 

domnitorul moldovean a înfrânt la Râmnicu Sărat armata 
condusă de Basarab cel Tânăr, domnul Ţării Românesti, 
sprijinită de otomanii conduşi de Ali-Beg şi Skander-Beg, 
care au pătruns şi în Ţara de Jos a Moldovei unde au pră- 
dat “până sub Lunca cea mare”. În bătălia de la Râmnic, 
Ştefan l-a pierdut pe cumnatul său Şendrea, portarul 
Sucevei, după victorie înscăunându-l pe Vlad Călugărul. În 
ciuda stăpânirii vremelnice a Moldovei, târgul de pe 
Râmnic, iertat de domnitorul moldovean pentru poziţia sa 
ostilă, va rămîne în aria de influență a Țării Româneşti, 
pecetea moldavă fiind mai mult de ordin cultural. 

O altă bătălie importantă, cu repercusiuni asupra istoriei 
naționale a avut loc în 1789, tot la Râmnicu Sărat. Placa de 
marmură aflată în incinta Bisericii „Adormirea Maicii 
Domnului“, închinată prințului Arkady Suvorov, conte de 
Râmnic, nepotul celebrului general Alexandru Suvorov, 
devenit „contele Râmniski“ în urma unui eveniment tragic 
— moartea sa în apele învolburate Râmnicului —, stă măr- 
turie acestei confruntări. Bătălia din septembrie 1789 de 
„pe apa Râmnicului, la patru mile de Milcov“ dintre tru- 
pele otomane şi cele austro-ruse s-a încheiat cu victoria ali- 
aților. Prințul de Saxa-Koburg şi generalul Suvorov au 
înfrânt armata turcă, care a lăsat pe câmpul râmnicean de 
luptă peste 10.000 de oameni, precum şi 68 de tunuri şi 100 
de steaguri. 

Osemintele tânărului conte de Râmnicu Sărat, îngopate 
în incinta bisericii „Adormirea Maicii Domnului“, au fost 
repatriate la sfârşitul secolului al XIX-lea, fiind depuse 
într-o biserică din Moscova. 

Ultima şi cea mai semnificativă influenţă se datorează 
domnitorului Ţării Româneşti, Constantin Brâncoveanu. 
Domnul valah a găsit de cuviinţă să consolideze graniţa 
nord-estică a Țării Româneşti prin monumente de arhitec- 
tură menite să înfrunte veacurile. La sfârşitul secolului al 


Slam Râmnic 19 


=> 


XVII-lea, în plină epocă creatoare, domnul ării 
Româneşti, aflând „Joc iscusit“, cum scrie în hrisovul său 
din 1700, împreună cu velspătarul Mihail Cantacuzino, 
unchiul său, au ridicat şi înzestat o ctitorie la Rm. Sărat, a 
cărei construcție a fost începută în 1697. Casa brâncove- 
nească de la Râmnic este compusă dintr-un edificiu cen- 
tral, construit în stilul neoromânesc al secolului XVII, un 
pridvor amplu şi ferestre cu chenare largi, care sfârşesc în 
arc trilobat. Plastica fațadei aminteşte de stilul renascentist, 
la parter se deschid ferestre în plin centru, iar etajul are fe- 
restre drepte. În sala mare, bolțile arcuite au ca punct cen- 
tral de sprijin statui din piatra, printre care şi celebra piesă 
„Samson şi leul“, aflată în prezent la Palatul Mogoşoaia. 

Complexul brâncovenesc de la Râmnicu Sărat stă mărturie 
unor vremuri înfloritoare din istoria poporului român, dar 
şi rolului strategic pe care l-a avut oraşul de pe râul 
Râmnic. Mănăstirea brâncovenească de la Râmnicu Sărat a 

fost zidită în intervalul 1691-1697 şi a avut un rol de 

apărare în dublu sens, militar şi spiritual. Radu vel logofăt 
Greceanu în a sa „Viață a lui Constantin Vodă Brănco- 
veanu “ face o radiografie exactă a rolului şi rostului ctito- 
riei de la Râmnicu Sărat. „,...într-acest an al optulea din 
domnia Măriei Sale, s-au săvârşit şi mănăstirea pe care au 
făcut Măria sa la târgul Râmnicului, unde se proslăveşte 
Adormirea Născătoarei de Dumnezeu stăpânii nostre, care 
iar den pajiște şi den temelie o au zidit împreună cu un- 
Chiul Măriei Sale, Mihaiu Cantacuzino vel spătar, însă 
mănăstire mare şi cuvioasă cu chilii de piatră şi cetate 
împrejur, pentru ca fiind şi un loc ca acela de este în calea 
oştirilor şi mai mult a tătarilor. Drept aceea Măria sa au 
pus nevoință împreună cu unchiul Măriei Sale, ce s-au zis 
mai Sus, de o au făcut cu tărie, ce multora scăpare şi 
apărare să fie, cu mili întărind-o şi cu toate cum se cade 
împodobind-o, la sfânta şi dumnezeiasca mănăstire de la 
muntele Sinai o au închinat-o vecinica pomenire “. 
Nicolae Iorga venea 
deseori la Râmnicu 
Sărat, doar şi pentru 
simplul motiv de a 
admira aceste capo- 
dopere, pe care 
marele învățat le 
considera „mari 
amintiri, opere de 
artă ce nu se pot lă- 
uda îndeajuns “. 
lată cum descrie 
marele savant bise- 
rica brâncove- 
nească: „La început 
un strălucit pridvor. 
Are şase stâlpi în 

față, câte trei pe laturi. Nicăieri ei nu sunt aşa de frumoşi 
ca aici.Fiecare aproape îşi are forma originală, pe lângă 
cei cu flori, frunze, vite suitoare, sunt alții pe care se văd 
foi de dafin ori linii late ca galoanele de aur de pe vechile 
veştminte. Uşa se deschide într-un cadru sculptat, ca la 
Colțea, la Sinaia, mai mică aceasta.larăşi chipurile ani- 
malelor simbolice, care înfăţişează pe Evanghelişti, sfără- 
mate cu ciocanul, la cele patru colțuri. Inscripția care 
cuprinde numele lui Mihai Cantacuzino cu al 
Brâncoveanului a rămas din cauza acestuia din urmă, căci 
pomenirea lui Mihai, ucis ca hain, a fost osândită de turci 
şi Nicolae Vodă Mavrocordat a îndeplinit osânda. În ea se 
vede înnoire interesantă: slovele nu se înşiră în linii 
drepte, ci alcătuiesc arcuri ca pe un văl ce s-ar ţine cu 
mâna de amândouă capetele. 

Pronaosul, «tinda femeilor», cuprinde chipul lui 
Brâncoveanu şi altele...naosul e larg şi luminos, strănile 
au unghiuri de exagon. O catapeteasmă de zid, zugrăvită 
din nou la 1806 de meşterul călugăr Isaiia din Sinai 
desparte de altarul foarte încăpător, care are în dreapta şi 
în stânga — cum nu mai aflăm aiurea — o proscomidie şi 
veşmântărie, destul de mari. La amândouă, duc uşi 
împodobite cu frumoase şi originale sculpturi în piatră“. 

In anul 7208 (1700), Constantin Brâncoveanu dă un 
hrisov prin care închină Mănăstirea Râmnicului Sfântului 
Munte Sinai. Hrisovul, conceput împreună cu boierii 
divanţi, include două principii care, volens nolens, vor fi 
urmate de-a lungul timpului şi de ceilalți domnitori, poate 
şi datorită crudului blestem cu care este întărit. În actul 
fundaţional, Constantin Vodă Brâncoveanu aruncă asupra 
urmaşilor săi, care nu vor respecta această închinare, urmă- 
torul înfricoşător blestem: , Domnul Dumnezeu să-i judece 
la înfricoşata lui venire!“. Primul principiu prevedea că 
Mănăstirea Râmnic se închină Muntelui Sinai, care va 

primi din venitul general două părți. Cel de-al doilea, 
scuteşte mănăstirea râmniceană de toate dăjdiile, 
numeroase şi înrobitoare în acele vremuri, fiind investită 
totodată cu numeroase privilegii. 

Istoria medievală a Râmnicului va fi influenţată în mod 
fundamental de acest aşezământ religios, călăuzindu-se 
după privilegiile şi prestigiul de care se bucura orice 
mănăstire domnească închinată Sfântului Munte. 
Fundaţiunea Brâncovenească a atras, la rândul său, 
numeroase danii din partea boierilor mari şi mici din zonă, 
dar a grăbit şi stabilirea definitivă a reperelor oraşului actu- 
al. Decenii de-a rândul, de privilegiile domneşti acordate 
călugărilor, „mănăstirii nedajnice ”, vor încerca să profite 
şi localnicii, negustori sau meşteşugari, care-şi vor stabili 
vadul în apropierea fundaţiunii domneşti. 

Ridicarea unei ctitorii în partea răsăriteană a țării, cu 
rădăcini la Sfântul Munte, va avea o influență covârşitoare 
asupra culturii şi civilizaţiei locale, un impact benefic şi la 
trei secole după actul de ctitorire a marelui domn valah. 
Este, de departe, cea mai iscusită „bătălie“ purtată aici, 
hotărâtoare pentru configuraţia europeană, prezentă şi 
viitoare a Slam Râmnicului. 

Viaţa cotidiană în Evul Mediu 


Cărturarul turc Evlya 
Celebi, în contextul 
amintit anterior, descrie 
astfel călătoria pe care 
a facut-o în 1660 la 
Râmnicu Sărat: „...am 
trecut râul Buzău de la 
| marginea oraşului, 
călare pe cai şi timp de cinci ore am mers prin câmpii 
înfloritoare “. După cum se poate deduce cu uşurinţă, între 
Buzău şi Râmnicu Sărat nu exista încă un loc de popas, 
hanul de la Crucea Comisoaiei apărând o sută de ani mai 
târziu. Ajuns cu bine la noul târg ieşit în cale, călătorul 
povesteşte cu nedisimulată plăcere despre „frumosul oraş 
Râmnic“, unde „boierul acestui oraş ne-a primit bine şi cu 
cinste “. Cum arăta târgul de pe râul Râmnic la jumatatea 
secolului al XVII-lea? Învăţatul turc, care cu siguranță 
văzuse multe aşezări, fie şi numai în Peninsula Balcanică, 
considera Râmnicul „un oraş frumos, aşezat pe malul râu- 
lui cu acelaşi nume, la poalele unui podiş, cu grădini şi vii 
înalte. Erau şase mănăstiri şi 500 de prăvălii, unde vin- 
deau fete frumoase “ (apud Valeriu Nicolescu, Musaios, vol 
VII, Buzău, 2001, pag. 140). 

Dincolo de romantismul descrierii, influențată probabil şi 
de ospitalitatea „boierului locului“, târgul pare a avea 
aceeaşi configurație: lipit de firul apei, cu un centru co- 
mercial închegat, aspect ce a permis călătorului turc o 
judecată pe cât de rapidă, pe atât de limpede. Mănăstirile, 
probabil a pus la număr şi bisericile, erau, de asemenea, 
legate între ele după logica dezvoltării urbane medievale. 

Târgul abia se ridicase după o perioadă destul de lungă de 
decădere, cu un an înainte oraşul fiind incendiat de trupele 
otomate trimise să-l scoată din domnie pe Mihnea al IMI- 
lea. Chiar şi Ştefan cel Mare a poftit la teritoriul din dreap- 
ta Milcovului în bătălia de la Dealul Florilor - Grebănu 
(“români contra românilor”, cum o numea istoricul Nico- 
lae Iorga), devenită celebră prin caracterul ei sângeros. 

Anterior, marele Ştefan tatonase terenul, încercând să 
obțină mult râvnitele teritorii pe cale diplomatică, adică 
încercând să obţină acceptul boierilor din zonă. La Curbura 
Carpaţilor exista deci o aristocrație medievală bine contu- 
rată, alături de organele administrative (“judecii ”) puterea 
deţinând-o tagma destul de restrânsă de latifundiari. În vre- 
mea bătăliei de la Dealul Florilor, târgul Râmnicului era 
prin urmare destul de extins de vreme ce biserica Piatra, 
ctitoria lui Ştefan cel Mare, ocupa un loc destul de mar- 
ginal în amplasamentul urban. 

Transformarea Brăilei în raia turcească, năvălirile repetate 
ale tătarilor, dar şi luptele pentru tron dintre domnitorii 
celor două țări româneşti făcea totuşi dificilă dezvoltarea 
urbană la sud-estul Carpaţilor. Între prădalnici se numărau 
chiar domnitorii Moldovei. Ștefăniță, spre exemplu, a de- 
vastat în februarie 1526 zona Râmnic-Buzău în semn de 
represalii faţă de politica domnului Ţării Româneşti care 
sprijinea pribegii moldoveni pe care îi primise în Valahia. 

Cu cinci ani înainte, o dispută pentru tron în Ţara 
Românească condusese la intervenţia trupelor turceşti în 

zona Buzăului, unde, spune cronicarul, „multă pagubă şi 
pradă au făcut pre locul acela“, fiind de presuspus că 
Râmnicul a avut aceeaşi soartă. In atare condiţii, civiliza- 
tia pendula spre locuri mai retrase precum Drăgheşti, 
Băbeni sau Deduleşti, dar şi în zona montană, pe cursul 
inferior al râului Râmnic. 

O solie poloneză ce mergea la Istanbul în anul 1640 a 
poposit pe 19 martie la Râmnicu Sărat din cauza „unui ger 
mare şi vânt rece “. Secretarul delegației, Achacy Tazycky, 
menționează ospitalitatea cu care au fost primiţi de local- 
nici precum şi bogăția ospăţului oferit de cei care i-au găz- 
duit - „vinurile bune, miedul şi berea bună “, fapt care i-a 
făcut pe polonezi să plătească chiar cu sănătatea lor, căci a 
doua zi „mergeam ca nişte catâri şi chiar cum se spune, 
muţi ca peştii“. 

In Evul mediu târgul avea o conducere de tip feudal. 
Puterea era deținută de un sfat format din 12 pârgari sau 
Juraţi, în frunte cu un judeţ. Sfatul era ales din rândul frun- 
taşilor urbei, negustori, meşteşugari sau agricultori. Există 
şi un document în acest sens (v. “Buzău, Mică enciclope- 
die istorică”, Ed. Musaios, Buzău, 2000, pag. 277) emis pe 
5 septembrie 1600, care adevereşte lui Ghinea din Râmnic 
dobândirea unei vii cu case şi silişti la Bujoreni. Actul este 
întărit de cei 12 pârgari din Râmnicu Sărat, precum şi de 
conducerea „județului“. Pârcălabii sunt menţionaţi şi în 
1695, în „Condica“ visteriei domnitorului Constantin 
Brâncoveanu, care confirmă prezenţa acestora ca reprezen- 
tanți ai Puterii domneşti, cu atribuţii juridice şi fiscale, dea- 
supra sau alături de structurile locale de putere. Aceste 
structuri administrative şi sociale se vor menţine, cu mici 
modificări, până în zorii epocii moderne. În proclamația 
din martie 1821 către județul Râmnicu Sărat, Tudor 
Vladimirescu se adresează „Către toţi locuitorii oraşelor şi 
satelor ot...Slam Râmnic, de orice triaptă adică neamuri, 

postelnici, mazili, ruptaşi, breslaşi, birnici, Scutelnici, 
poslujnici (scutiţi de dări - n.n.D..) şi slujitori şi către toți 
străinii birnici dintr-acest județ“. lată o radiografie com- 
pletă a păturilor sociale, foarte numeroase de altfel, cu 
atribuţii şi responsabilităţi precise. 

Este de presupus că breslele meşteşugăreşti au funcțio- 
nat în toată perioada feudală. În 1650, la Buzău, se con- 
semnează existenţa unei „frății“ a zidarilor, condusă de 
„Lupu vătaf de zidari“, însă numărul acestora ar putea să 
fi fost mult mai mare în ambele oraşe. 

Prosperitatea târgului de pe Râmnic este dovedită, la 
începutul secolului al XIX-lea, şi de însemnările celebrului 
scriitor francez Henri Beyle-Stendhal (1783-1842), inten- 
dent al armatei imperiale franceze în timpul campaniei 
napoleonene 
în Rusia. 
Acesta a 
| poposit între 
19 şi 30 iulie 


1812 la 
Râmnicu 
Sărat, de 


unde a achiz- 
= = |iționat „25 de 
capete de cai pur sânge, 10 capete de vite, cereale şi sare “. 

Se adevereşte încă o dată că, în perioada Evului Mediu, 
Râmnicu Sărat era un târg bine articulat şi unul din cele 
mai puternice centre de creştere şi de vânzare a vitelor din 
Ţara Românească. 


Slam Râmnic 27 


Renaşterea culturală 


În perioada cuprinsă între revoluţia lui Tudor 
Vladimirescu şi Războiul de independenţă, cea mai nova- 
toare mişcare autohtonă, implicit la Râmnicu Sărat, s-a 
produs în plan cultural, având drept motor şcoala, învă- 
țământul în limba maternă. „Este o epocă de necontenită 
frământare şi creaţie spirituală românească, afirmă 
istoricul Constantin C. Giurescu, având o mare influență 
asupra mişcării politice“. Fenomenul s-a petrecut şi în 
sens invers, însă trebuie menţionat că, între promotorii 
Revoluției de la 1848 de la Curbura Carpaţilor s-au aflat 
învățătorii, dascălii râmniceni, arestarea acestora în masă 
paralizând o vreme chiar şi procesul de învățământ. 

Dacă în secolele XVI —XVII, mănăstirile, şase la număr, 
din județul Slam Râmnic pregăteau grămătici, călugări sau 
preoţi, apetitul pentru învăţătură se extinde cu rapiditate, 
fii de plugar sau chiar de robi ţigani, băieți dar şi fete, 
intrând în marea familie a cunoscătorilor scrisului şi cititu- 
lui, a epocii Gutemberg. 

Prima mențiune documentară a învățământului râmnicean 
datează din 1634, an în care este pomenită o şcoală în 
limba română în reşedinţa judeţului, la Focşanii-Munteni, 
unde cu siguranță erau pregătiți şi fu de funcționari 
domneşti, negustori sau boieri din capitala de judeţ. În târ- 

gul Râmnic, prima şcoală în limba română este menționată 
în 1766, deşi este neîndoielnic că la Mănăstirea grecilor, 
ctitorită cu două secole în urmă, buchea cărții nu era o 
necunoscută. 

Spiritul şcolii de la Sfântul Sava se va extinde cu repezi- 
ciune, astfel încât în deceniul trei al veacului al XIX-lea, la 
Biserica „Sfântul Nicolae Vechi“, de exemplu, dascălul 
Constantin preda carte unui număr de 24 de elevi având 
vârste între 5 şi 18 ani. 22 dintre aceştia erau fii de negus- 
tori, unul de plugar şi unul de țigan. Cheltuielile, cum se 
obişnuia în epocă, erau suportate de părinți. Compoziția 
socială a şcolii dezvăluie inclusiv caracterul pronunțat 
negustoresc al oraşului. 

Apariția unei elite intelectuale legată de avuția materială 
va iradia în viitoarele decenii ideile renașterii nationale şi, 
pe alocuri, ale celei sociale. 

In 1842, la Râmnicu Sărat funcționau patru şcoli primare 
particulare, dintre care două în limba română, una în limba 
greacă şi alta în limba franceză. În numai 9 ani, gusturile 
aristocrației locale se schimbă radical. Şcoala de limbă 
greacă este înlocuită cu o alta, de respiraţie europeană. O 
schimbare rapidă de opţiuni şi mentalitate, alte ambiţii cul- 
turale, o vocaţie europeană a tuturor păturilor sociale. 

În pofida greutăților inerente, învățământul se propagă şi 
spre periferie, în zona rurală, aflată într-o suferință socială 
cronică. La începutul secolului al XIX-lea, bordeiul era o 
realitate cotidiană chiar şi în târgurile mai răsărite. Învăţă- 
tura se prefigura ca o resursă scumpă, dar mai bogată şi 
inepuizabilă decât oricare alta, precum pământul, vitele, 
sarea sau păcura. 

Şcoala Normală apărută tot în capitala de judeţ a trebuit 
să pregătească în grabă prima generație de dascăli pentru 
şcolile săteşti.1838 a fost primul an de învăţământ public 
la sate. „Candidații“ de învăţător, cum se vor numi absol- 

venţii şcolii normale, deşi formaţi în grabă, cu mijloacele 
didactice modeste ale începutului, vor constitui fermentul 
marilor erupții sociale şi naționale ce vor urma. 

În urma revoluţiei din 1848, şcolile râmnicene vor fi 
închise, atât din cauza trupelor ruseşti de ocupaţie încar- 
tiruirte aici, dar şi pentru că mulți învățători fuseseră 
arestați. De pildă, învățătorul Gheorghe Tărculescu era 
acuzat că fusese cap de gardă (garda națională — n.n.D.1.), 
Vasile Guţoiu că i-a îndemnat pe locuitori să accepte 
Constituţia, urmaţi de alți dascăli - loan Candidatu, Ion 
Mocanu, Grigore Candidatu sau loan Filimon. 

Saltul învățământului râmnicean din următorul deceniu şi 
jumătate a fost uriaş şi poate fi evidenţiat fie şi numai 
recurgând la cifre. De la 38 de elevi în 1824, învăţământul 
râmnicean cuprindea, în 1863, 400 de elevi. În ciuda salari- 
ilor mici, a unor localuri de şcoală necorespunzătoare, pro- 
gresul învăţământului va fi constant şi convingător. Invăţă- 
torii râmniceni s-au evidenţiat prin câteva acţiuni preluate 
ulterior de colegii lor din alte judeţe. In anii '70 ai secolu- 
lui al XIX-lea, din inițiativa învăţătorilor râmniceni şi 
buzoieni se înființează, pe lângă şcolile primare, primele 
biblioteci de lectură. 

Şi numărul dascălilor este în creştere. La sfârşitul secolu- 
lui al XIX-lea, statistica consemnează 137 de învăţători 
care predau în 114 şcoli cu 913 elevi, față de numai câteva 
cadre didactice în urmă cu şapte decenii. De asemenea, 
ridicat este şi numărul cunoscătorilor de carte. In 1899, 
judeţul Râmnicu Sărat, cu cei 136.918 locuitori ai săi, avea 
13.134 cunoscători de carte în mediul urban şi 18.883 în 
mediul rural. Oraşul Râmnicu Sărat începe noul secol cu o 
populaţie de 20.000 de locuitori (din care peste două tre- 
imi era cunoscătoare de carte) şi un gimnaziu de băieți, 
“Vasile Boerescu”, înfiinţat în 1889, capabil să pregătească 
vârfurile României viitoare, dar şi cu o solidă aristocrație 

locală educată prin şcoală. 


a aiie ie ial Eu: dis 
Gimnaziul „Vasile Boerescu“, printre primele din 
România, s-a impus în geografia învățământului de elită, 
adăugând Râmnicului o nouă resursă, mai profundă şi mai 
complexă decât tot cea ce a deţinut până atunci. Savanţi şi 
figuri prestigioase, de la Mircea Eliade la desenatorul de 
renume mondial Saul Stiemberg ori psihanalistul Sergiu 
Viderman, viitor profesor la Sorbona, celelalte persona- 
lități formate aici vor însemna încununarea firească a 
deceniilor de zbatere întru atingerea luminii prin slovă. 
Dobândirea Independenţei a creat o stare de emulaţie 
cvasigenerală, îndeosebi în rândul forţele active ale naţiu- 
nii nou formate. Societăţi culturale, asociaţii, reviste de 
cultură, o presă pe cât de progresistă, pe atât de conştientă 
în campaniile sale cotidiene. La 14 iunie 1892, un grup de 
intelectuali au fondat secțiunea Râmnicu Sărat a „Ligii 
pentru unitatea culturală a tuturor românilor“, pentru ca 
la 20 octombie 1893 să se înființeze filiala râmniceană a 
Societăţii „Ateneul Român “. În 1897, din inițiativa docto- 

rilor Blasianu şi N. Dobreanu a fost înfiinţată Societatea 
Filarmonică. Fenomenul cultural s-a propagat şi în mediul 
rural, în anul 1903 în județul Râmnicu Sărat fiind înregis- 
trate 12 cercuri culturale. 

La 15 noiembrie 1895 documentele consemnează Teatrul 
din Grădina de Vară, o instituţie emblematică a 
Râmnicului, o clădire proiectată de un fiu al acestor locuri, 
cunoscutul arhitect Petre Antonescu. În acelaşi an este 
menţionat şi un teatru-bufet, situat în grădina publică. 
Renovat în 1906 -1907 de M. Bragadiru, teatrul avea o sală 
de spectacole cu galerie şi balcon. 

O altă societate importantă a fost înfiinţată în 1905. Este 
vorba de societatea culturală „Vasile Alecsandri“, doi ani 
mai târziu aceasta reorganizându-se într-o nouă formulă de 
conducere şi cu titulatura „Liga culturală“, filiala 
Râmnicu Sărat. In 1909, Nicolae Iorga a inaugurat ciclul 
de conferinţe organizate de societatea culturală „Vasile 
Alecsandri cu o expunere despre „presa românească şi 
menirea ei“. 

In 1912, Menelaş Chircu (1864-1940, marele boier al 
Râmnicului, tatăl celor doi frați, Toma şi Menelaş M. 
Chircu, cel mai cunoscut crescător de animale de rasă din 
zonă, care a omologat pe plan național rasa ,„ Buestraşul de 
Bisoca“) se dedică păstrării tradițiilor româneşti, înfi- 
ințând ansamblul ,, Chindia“. Societatea de jocuri, port şi 
muzică „Chindia“ se va impune în peisajul cultural al 
Râmnicului timp de peste două decenii. Cele şapte perechi 
de dansatori provenind din două zone tradiționale, Buda- 
Dumitreşti şi Dumitreşti-Chiojdeni-Bisoca, vor fi acompa- 
niate de un taraf de lăutari, printre care şi un cobzar. După 
o scurtă întrerupere, în timpul primului război mondial, 
ansamblul folcloric „Chindia“ devine cunoscut în ţară şi în 
străinătate. În 1921 acesta participă la festivitățile organi- 
zate la Teatrul Naţional din Bucureşti, cu prilejul „cente- 

narului Tudor Vladimirescu“, componenții acestuia fiind 
felicitați personal de către Regele Ferdinand şi Regina 
Maria; în anii următori “Chindia” întreprinde turnee încu- 
nunate de succes la Viena (1934), Istanbul (1935), Berlin 
(1936), Oslo (1937), Roma (1938) şi pe Coasta de Azur 
(1938 şi 1939). Boierul râmnicean avea strânse relații de 
prietenie cu Alex. Vlahuţă, prin intermediul căruia l-a 
cunoscut pe pictorul Nicolae Grigorescu, în colecția sa 
intrând astfel pânze celebre precum Bisoceanca, Car cu 
boi, În zăvoi, unele realizate în călătoriile din Munţii 
Râmnicului. Alături de Al. Zamfirescu şi Ghiţă Negulescu, 
Menelaş Chircu s-a aflat în Comitetul de inițiativă pentru 
ridicare bustului scritorului Alex. Vlahuţă, lucrare realiza- 
tă de sculptorul Oscar Spathe şi dezvelită la 25 aprilie 
1937. În perioada interbelică au mai funcţionat la Rm. 
Sărat cenaclul cultural „Octavian Moşescu “ (1924) şi cer- 
cul cultural „Munca“ (1925), unde se vor susţine cicluri 
periodice de conferinţe. Un alt moment important în viața 


urbei îl va constitui inaugurarea la 10 ianuarie 1935 a unei 
instituţii reprezentative — „casa culturală“ a Râmnicului 
Sărat, devenită la 25 martie 1939 Căminul cultural 
“Constantin Brâncoveanu ”. 

Oraşul nou 


Populaţia oraşului a avut de-a lungul timpului o evoluţie 
ascendentă, mai puţin în perioada Evului Mediu, când 
fenomenul de depopulare este constant, ca judeţ de graniță 
Râmnicu Sărat fiind teatrul operaţiunilor de luptă. 

La 1848, Râmnicu Sărat avea cam aceeaşi populaţie cu 
cea din secolul al XV-lea, când a fost atestat documentar, 
4000 - 4500 de locuitori. 

Modernizarea oraşului a fost legată de cea a ţării, imedi- 
at după revoluţia lui Tudor Vladimirescu şi mai ales după 
cea de la 1848, când suprapopularea impune soluţii urba- 
nistice în pas cu evoluţia vremii. 


>— 

De la bordei, un habitat perfect în caz de răstrişte, la con- 
strucţii arhitecturale a trebuit să treacă peste o jumătate de 
mileniu. A fost însă nevoie de intervenția cârmuirii pentru 
a scoate în afara legii construcțiile improvizate şi a bor- 
deielor, decizia aparţinând domnitorului Gheorghe Bibescu 
şi datând din prejma revoluţiei paşoptiste. Târgul care nu 
impresiona în mod deosebit vizitatorul secolului al XVI- 
lea, capătă trăsături noi, ce-l personalizează. După actul 
Marii Unirii, noul cetăţean liber şi stăpân în ţara sa doreşte 
să se legitimizeze cu clădiri reprezentative, conforme 
statutului său social, poziţiei sale în noua societate. Apar 
primele clădiri cu subsol, parter şi etaj, fiecare nivel cu 
funcțiuni care se întrepătrund, respectiv depozit de măr- 
furi, prăvălie şi locuință, amplasate preponderent într-o 
zonă botezată generic „Strada Mare “. Protipendada negu- 
storească înfloreşte şi-şi afişează opulenţa prin clădiri care, 
la rândul lor, îi ajută să-şi susţină poziția socială. Străzile 
negustoreşti devin un vad atractiv pentru negoţul cu amă- 
nuntul, un blazon susținut pentru prima dată în ultimii 500 
de ani de clădiri solide şi limpezi arhitectural. 

Primele soluţii urbanistice la Râmnicu Sărat aparţin 
boierului-filantrop Alecu Bagdat care, în anii 1862-1863, a 


Slam Râmnic 35 


făcut primele captări de apă pentru trebuinţele personale. 
Abia în 1891 oraşul îşi va putea permite să realizeze prima 
conductă de apă pentru consumul public, din zona 
Draghieşti, patru ani mai târziu fiind construit şi primul 
rezervor al oraşului. În 1905 au fost efectuate captările de 
apă potabilă de la Valea Bălțatu, pentru ca în 1916 frontul 
de captare să se deplaseze la Răduceşti. 

În plan edilitar se resimte nevoia unor investiţii de anver- 
gură. Populatia a urcat vertiginos de la 5.000 de locuitori în 
1863, la 10.533 în 1890. Creşterea demografică a condus şi 
la dezvoltarea activității productive. Să nu uităm că 
Râmnicu Sărat rămâne, totuşi, unul dintre cele mai impor- 
tante târguri de vite ale României. Familia care a dat țării 
probabil cele mai celebre nume, pe fraţii Minovici, a venit 
la Râmnicu Sărat de la Brăila, atrasă de comerţul cu vite. 

În 1885 oraşul cunoaşte o primă lucrare de sistematizare, 
Hala de carne, refăcută în anii 1935-1936. Este un prim 
semn al progresului urban, o zonă de civilitate şi civiliza- 
ție, unde normele sanitare şi de igienă puteau fi controlate 
de specialişti. Nouă ani mai târziu, hala de carne devine o 
anexă a unui ansamblu mai vast, Piața Centrală a 
Râmnicului, amenajată în 1894. 

Sunt realizări ce probează saltul în marea familie a 
oraşelor, fapt confirmat curând, în 1897, şi de înființarea 
Consiliului de Igienă şi Salubritate Publică. In 1897 s-a 
creat şi Serviciul îngrijitorului cişmelelor comunei 
Râmnicu Sărat, încadrat cu un salariat denumit „suprave- 
ghetor cişmigiu “. 

În timpul primarului Vasile Cristoforeanu (1892-1895) se 
canalizează Gârla Morilor, se proiectează Bulevardul Gară 
- Centru, se înlocuiesc cişmelele din piatră cu cele din 
fontă, se trasează bulevardele Al. I. Cuza şi Matei 
Basarab, se pavează străzile centrale şi se construiesc două 
noi localuri de şcoli, realizându-se practic infrastructura 

noului oraş, de factură occidentală. 

În 1917, salubritatea râmniceană dispunea pentru curăţe- 
nia oraşului de 10 cai şi 15 perechi de boi cu atelajele de 
rigoare. La 1 mai 1924 a fost elaborat Regulamentul de 
curățire şi ridicare a gunoaielor menjere, iar în 1931 au 
fost create Comisia de salubritate comunală şi Serviciul de 
ecarisaj. Tot în anul 1897 s-a construit Digul de apărare 
al oraşului Râmnicu Sărat, consolidat şi prelungit de-a lun- 
gul timpului, în 1909 şi 1936. 

O realizare de epocă va fi ridicarea Palatului 
Administrativ şi de Justiţie, actualul sediu al primăriei, 
construit în perioada 1895-1897. Noul secol va fi la fel de 
generos. Pavilionul Grădinii Publice (1910), Uzina elec- 
trică (1912) şi Baia populară (1916) sunt realizări care au 
consolidat poziția Râmnicului de capitală de judeţ. 
Perioada interbelică a fost punctată de construirea Cercului 
militar, în 1929, noul Abator, în 1935, şi a clădirii unei 
autogări. Dacă în 1911, la Rm. Sărat funcţiona un singur 
grup electrogen care alimenta 43 de becuri, în 1912, după 
ce s-a dat în funcţiune „Uzina electrică“, începe cu ade- 
vărat electrificarea oraşului, care va număra în 1936 opt 
mii de abonați. 


> 

Zorile modernismului - dezvoltarea economică 


La sfârşitul secolului al XIX-lea, activitatea de tip indus- 
trial se afla într-o fază incipientă. Dintr-un manual destinat 
elevilor din clasele primare, apărut la Bucureşti în 1892, 
aflăm câteva date extrem de interesante. Oraşul Râmnic 
avea pe atunci „11.000 de locuitori, 8 mahalale, 7 bariere, 
mai multe librării, o tipografie, două legătorii de cărți, 
două mori (Robescu şi Ivănescu), 5 velnițe de rachiu, o 
tăbăcărie, două fabrici mici de săpun şi...0o mulțime de 
magazine frumoase! “ 

Economia se va dezvolta vertiginos datorită apariției insti- 
tuţiilor bancare şi de credit. În 1892 s-a înfiinţat societatea 
de credit „Economia“, iar în 1905 Banca Naţională. In 
anul 1910 este consemnată banca „Creditul Râmnicean “, 


iar în 1914, Banca 
comercială. În anul 
__]11926, numeroasele 

= cooperative de 
“credit din judeţul 
| Râmnicu Sărat se 
| vor uni constituind 
4 „Uniunea băncilor 
] populare“. La 1 
ianuarie 1927 s-a 

înființat Camera de Comerț şi Industrie din Râmnicu 
Sărat, după ce timp de doi ani a funcționat ca secţie pe 
lângă camerele de comerţ din Brăila şi, respectiv, Focşani. 

În anul 1939, cu puţin timp înaintea războiului, în județul 
Râmnicu Sărat erau înregistrate 1175 de firme comerciale 
individuale din care 7 localuri pentru consum de alimente 
(restaurante, cafenele, bufete), 248 cu băuturi (spirt, vin, 
bere), 580 băcănii (delicatese, coloniale), 83 pentru vân- 
zarea alimentelor de origine animală (mezeluri, păsări, 
măcelării), 2 de uleiuri vegetale, 98 de cereale şi derivate, 
una de confecţii, 30 de textile (manufactură, pielărie, trico- 
taje, mătăsuri), o bancă, trei firme de confecții din piele ş.a. 

Imediat după primul război mondial, oraşul de pe râul 
Râmnic îşi redescoperă vocația industrială. Incă din Evul 
Mediu erau cunoscute zăcămintele de sare, silistră şi de 
păcură, dar producţia se rezuma la mici exploatări de 
suprafaţă. 

In 1919 au luat ființă Atelierele militare „APACA “, sucur- 
sala Râmnicu Sărat, cu sediul inițial într-o clădire 
cumpărată de primărie. Activitatea acestui punct industrial 
avea drept obiectiv reparaţiile de efecte şi încălțăminte 
militare. Incepând cu anul 1924, acestea au funcționat sub 
numele de „Atelierul de Confecţii al Corpului III Armată “, 
din 1931 - Atelierul şi depozitul regional de confecţii, iar 
ulterior Atelierele centrale de confecții ale Armatei, sucur- 
sala Râmnicu Sărat. Fabrica a fost naţionalizată în 1948 
când devine „Fabrica de confecţii «IMai» Râmnicu 
Sărat“, specializată tot pe producția de confecții militare, 
dar şi pe cea civilă şi de lenjerie. 

Intenția amplasării la Râmnicu Sărat a unei fabrici de 
cofecții militare a vizat în primul rând folosirea forței de 
muncă feminine, în mare parte neocupată, dar între timp 
mai mulți întreprinzători locali au lansat afaceri similare pe 
cont propriu, deschizând mai multe ateliere şi fabrici de 

confecții. Tot la începutul perioadei interbelice, în vederea 
folosirii forței de muncă masculine, au luat ființă mai 
multe turnătorii manuale de fontă, printre care şi „Atelierul 
mecanic, turnătorie şi strungărie “ (în 1922). 

A doua ramură industrială emblematică a Râmnicului 
apare în 1937, an în care a luat ființă „Manufactura de 
tutun“ Râmnicu Sărat ce îşi va prelungi existența până în 
zilele noastre. În prezent, fosta Fabrică de țigarete îşi 
rezumă activitatea la contractarea tutunului cultivat în 
judeţele Buzău şi Vrancea (peste 200 de tone anual), pre- 
cum şi pe prelucrarea primară a materiei prin secția de fer- 
mentare. 

Manufactura de tutun a fost construită pe un teren prelu- 
at de la Școala de Agricultură, începând cu 2 octombrie 
1937, fiind cunoscută pentru tutunul de categoria a treia şi 

cărticelele de foițe (apud „Buzău, Mică enciclopedie 
istorică“, pag. 340). Locaţia aparţinea Casei Autonome a 
Monopolului Statului, iar în 1944 dispunea de 1072 de 
salariaţi şi o capacitate de productie de 18.000 kilograme 
de tutun în 24 de ore. Cele mai cunoscute mărci de țigări 
de Râmnicu Sărat erau, în perioada războiului, „Carpaţi“, 
„Naţional“, „Plugar“, „C.A.M. I şi II“. În 1948 capacităţile 
de producţie au fost naţionalizate şi vor purta numele de 
Fabrica de țigarete Râmnicu Sărat care va produce până în 
1999 celebrele țigări „Carpați“ şi „Naționale“. 

Presa şi gazetarii Râmnicului 


"Dr Journal arta 
GAZETA SATRANULUŢ sie 
a 9! 3i pages) ir 
— LA GAZETTE DU VILLAGEOIS — 
Directeur: C. C. DATULESCU, Propriétaire- Cultivateur 


Collaborateurs dans presque tous les districts en France, en Autriche, en Italie 
et ez Belgique, 
ABONNEMENTS : 10 fr, par au, —Primes 

De departe cea mai luminoasă pagină de cultură locală a 
fost scrisă în plumb, materia primă şi matricea cuvântului 
tipărit. Incepând cu sfârşitul secolului al XIX-lea şi până la 
cel de-al doilea război mondial, în oraşul de pe Râmnic au 
apărut peste 120 de publicaţii, periodice de specialitate, 
ziare de partid sau independente. 

În anul următor Războiului de Independenţă, 1878, la 
Râmnicu Sărat a fost înființată Tipografia „P. Th. 
Petecescu, iar în 1901 funcționa tipografia „A. 
Postmantir “, pe strada Victoriei la nr. 38. Funcţionând tot 
pe strada Victoriei, din 1908, tipografia „Leon Svorene“ 
era cunoscută în întreaga zonă. După aceasta, dar tot în 
acelaşi an, s-a inaugurat tipografia „Poporul“ (proprietar 
Iorgu Constantiniu) şi „Lumina“, în 1912. La tipografia 
“Poporul” îşi tipăreşte, în anul 1916, George Bacovia, 

volumul de poezii „Scânteii galbene “. 

Tiparul şi editurile au modelat viața politică şi socială, 
fiind de un real folos în modernizarea în sens civic şi de- 
mocratic a societății. Marile transformări sociale, cultu- 
ralizarea maselor, reformele sociale au avut ca punct de 
sprijin o presă decisă şi novatoare. Într-un editorial apărut 
în „Cuvântul Râmnicului“ se face precizarea că „o presă 
locală reprezintă pulmonii prin care respiră întreaga viaţă 
a oraşului şi județului“. Un adevăr validat odată cu 
primele gazete apărute la Râmnicu Sărat. În urbea de pe 
râul Râmnic s-au format nume „cu greutate“ ale gazetăriei 
româneşti, figuri emblematice, deopotrivă ale vieții cultu- 
rale şi politice, o îngemănare cu mari deschideri pentru 
comunitatea locală. Dintre figurile reprezentative ale 
gazetăriei  râmnicene s-au distins Eufrosina C. 
Hommoriceanu, C.C. Datculescu, Atanasiu Cociu, 
Vespasian J. Pella, Octavian Moşescu, lon Gane, Paul I. 
Nicolescu şi mulți alţii. 

O figură de-a dreptul legendară o reprezintă Eufrosina C. 
Hommoriceanu care, în octombrie 1875, scotea de sub 
tipar o publicaţie progresistă, democratică şi feministă, în 
acelaşi timp. Pe frontispiciul gazetei „Aurora“, care a 
apărut timp de doi ani la Râmnicu Sărat, stătea scris: 
„Învățătura deschide calea spre virtute!“. Autoarea 
declanşează o acţiune fără precedent de culturalizare a 
maselor, dorind să răspândească , în poporul nostru gustul 
pentru literatură şi sciință “. Apar articole despre „Missia 
femeii“, precum şi despre „economia casnică“. Autoarea 
s-a dovedit a fi una din primele reprezentante ale curentu- 
lui pro-feminist din România. 

„Gazeta săteanului ” şi C.C. Datculescu au făcut epocă 
în perioada 1884-1904. În cele câteva sute de apariţii în 
condiții grafice de excepţie, tipărite pe parcursul unui 
deceniu, „gazeta“ râmniceană s-a dovedit exact ceea ce a 

dorit mentorul său încă de la primul număr, să fie anume 
„Foia cunoscințelor trebuincioase poporului“ sau, mai 
exact, „agricultorului şi poporului“. Considerată „cea mai 
artistică, variată şi mai bine făcută revistă din România “, 
„Gazeta Săteanului“ şi-a propus încă de la primul număr, 
apărut la 5 februarie 1884, un scop nobil: „instruirea, 
informarea şi moralizarea poporului român prin publicare 
de materiale alese şi variate“. Cele 266 de apariţii râm- 
nicene din perioada februarie 1884 - octombrie 1898 stau 
mărturie a angajamentului intelectualilor locali, dar şi al 
celor din întreaga ţară de a rezolva dezinteresat marile 
probleme ale societăţii româneşti. Conţinând şi fotografii 
color, „Gazeta săteanului“ a acoperit o arie tematică diver- 
să. Pe lângă subiectele de agronomie şi horticultură (ferma 
directorului-editor de la Slobozia-Galbenu aproviziona 
Curtea Regală, primind în 1894 brevetul de „Furnizor al 
Curţii Regale“, C.C. Datculescu fiind totodată şi membru 
al Societătii Agricultorilor din Franţa), revista conţinea 
informații despre principalele evenimente din județ şi din 
țară: inaugurarea noului local al şcolii primare de fete, din 
noiembrie 1885, înființarea gimnaziului „Vasile 
Boerescu“, în 1889, activitatea „Ateneului“, dar şi eveni- 
mentele zilei, precum alegerile parlamentare şi locale, răs- 
coalele ţărăneşti de la sfârşitul secolului al XIX-lea, acti- 
vitatea culturală desfăşurată în cadrul filialei locale a 
„Ateneului“, proiectul de construcţie a noii Gări ş.a. 

Scriitorul Alex. Oproescu, un cercetător al fenomenului 
jurnalistic local, vedea în C.C. Datculescu „hărăzitul de 
Dumnezeu, care reuşi, pentru scurt timp, dar emblematic 
să facă din urbea natală un reper naţional al presei şi cul- 
turii, peste ceea ce se va întâmpla, apoi, la Curbura 
Carpaţilor („Presa buzoiană şi râmniceană “, Buzău, 
1997, pag. 31). 

Ca editor, C.C. Datculescu a reuşit să atragă nume 

reprezentative ale literaturii româneşti din acea vreme. În 
revista de la Râmnicu Sărat, I.L.Caragiale a publicat 
„Cănuţă, om sucit“, „La hanul lui Mânjoală “ sau „Două 
bilete pierdute“, iar C. Dobrogeanu-Gherea — ,, Țăranul în 
literatură“. Printre coloboratorii statornici s-au mai aflat 
Alex. Vlahuţă, I. Nădejde, Şt. O. Iosif, dar şi figuri mar- 
cante ale intelectualității locale, cum ar fi învățătorul Jon 
Aristotel, fondatorul primei biblioteci publice săteşti din 
România, în satul Băbeni, localitate din vecinătatea 
Râmnicului. Articolele erau variate şi abordau o paletă 
diversă de subiecte, de la „O fată din județul R. Sărat 
îngropată de vie ...care trăiesce “, semnat de Ion Aristotel, 
la „Emigrațiunea în Dobrogea“, de C. C. Datculescu, sau 
„Cititorii literaturei române“, de A.Vlahuţă. În numărul 
dublu din 5 şi 20 noiembrie 1898, editorul anunţa „cu 
numărul de astăzi revista noastră îşi mută cuibul în 
Capitală“, fără însă ca marile probleme ale concitadinilor 
săi să fie ignorate. La tipografia sa, brevetată de Casa 
Regală, (distincţie obţinută „atât pentru culturile agricole, 
cât şi pentru tipografie“), considerată una dintre cele mai 
moderne, s-au tipărit şi alte publicaţii, precum 
„Cetăţeanul“ (1886), „Ghiveciul naţional (1895) sau „În 
Constituţie (1891). 

C.C. Datculescu s-a născut la 26 ianuarie 1857, la 
Râmnicu Sărat, unde a urmat şi cursurile primare, şi a 
murit în 1940, la Bucureşti. A absolvit liceul la Bucureşti, 
după care a urmat Facultatea de Litere şi Drept la Paris. S- 
a reîntors apoi în țară şi la ţară, dedicându-se activităţilor 
agricole. În fermele sale agricole s-a ocupat de selecția 
soiurilor de cereale, reuşind câteva performanţe recunos- 
cute pe plan național şi internațional. A fost deopotrivă 
editor, publicist, agronom şi om politic. Când vremurile o 
impuneau, punea mâna pe armă, fiind unii dintre românii 
care au participat la războiul franco-prusac din 1870-1871. 

De-a lungul vieții a primit numeroase onoruri, a fost ca- 
valer şi ofițer al numeroase ordine româneşti şi străine. 
Adept al progresului prin cultură şi instrucție, C.C. 
Datculescu nu şi-a uitat oraşul natal, oferindu-i posibili- 
tatea ridicării unei noi instituţii de învăţământ. Terenul pe 
care s-a construit actualul liceu „Ştefan cel Mare“ a fost 
donat de C.C. Datculescu, care a finanțat în mare parte şi 
construcția propriu-zisă. Marele om de cultură a murit 
sărac şi uitat de toți, doar în mediile culturale râmnicene 
amintirea lui este omniprezentă. 

Un alt om de cultură, gazetar înnăscut, ataşat urbei natale, 
a fost Octavian Moşescu. S-a născut la 23 martie 1894, în 
comuna Tâmboieşti, fostul judeţ Slam Râmnic, unde a 
urmat şcoala primară ca fiu al unei familii de intelectuali, 
mama sa fiind învățătoare. În 1909 a absolvit gimnaziul 
„Vasile Boerescu“ din Râmnicu Sărat, continuând ca bur- 
sier la liceul „Atanasie Başotă“ din Pomârla, pentru ca în 
1915 să-şi ia bacalaureatul la Liceul „Matei Basarab“ din 
Bucureşti. În timpul primului război mondial a fost mobi- 
lizat pe front şi a luptat la Mărăşesti. În perioada 1921- 
1925 urmează Facultatea de Istoria Artelor la Viena. Încă 
din primul an de studenţie este ales preşedinte al Societăţii 
Academice „România  Jună“, înfiinţată de Mihai 
Eminescu şi Ciprian Porumbescu în capitala Austriei, la 
1871. Publică versuri de la vârsta de 12 ani, iar prima 
revistă, „Carpaţi“, o editează la vârsta de 20 de ani, la 
Dorohoi. La Râmnicu Sărat editează revista „Vestala“, 
publicaţie lunară de literatură, sociologie, ştiinţă şi artă, la 
care au colaborat Gala Galaction, Victor Ion Popa, Ion 
Vinea şi alţii. În 1919 scoate o nouă publicaţie, „Râmnicu 
Sărat“, iar în 1920, „Foaia Râmnicului“. Între octombrie 
1924 şi aprilie-mai 1925 editează, tot la Râmnicu Sărat, 
„Machina ”, „revistă culturală de interes local“. Aceasta 
este considerată una din publicaţiile cele mai importante 

ale oraşului, reuşind printr-o poziţie „neutrală faţă de orice 
activitate politică“ să reflecte viaţa culturală, dar şi 
aspectele sociale sau politice ale urbei de pe râul Râmnic. 
Două luni mai tâziu tipăreşte „Jurnalul nostru “, subintitu- 
lat „Pamflet râmnicean “, din păcate într-un singur număr, 
unde se continuă gazetăria de mare forță. Cu prilejul semi- 
centenarului Societăţii „România Jună“ a deţinut un rol 
cheie în organizarea manifestărilor aniversare, editând şi 
lucrarea „Cartea semicentenarului “, o antologie literară la 
care au colaborat majoritatea oamenilor de cultură ai 
vremii.În 
1927, Octa- 
vian Moşescu 
este numit 
director al 
| Oficiului de 
turism al 
ziarelor 
„Adevărul“ şi 
„Dimineaţa“, 
funcţie care-i 
permite organizarea de călătorii de studii pe întreg mapa- 
mondul. A mai condus revistele „Lumea turistică“ şi 
„Coasta de argint“ care au apărut în cinci limbi străine.A 
fost primar al oraşului Balcic, perioadă în care s-a manife- 
stat ca un adevărat meccena față de mulți artişti români, pe 
care i-a găzduit cu ospitaliate în fostul oraş românesc de la 
Marea Neagră. Octavian Moşescu s-a dovedit nu numai un 
publicist de talent, editor şi poet, dar şi un neobosit 
colecționar de artă şi fin memorialist. Într-un medalion 
apărut în publicaţia „Ecoul“ din Râmnicu Sărat, Octavian 
Moşescu era descris ca „intelectual de valoare, suflet de 
elită, literat cu frumoase însuşiri, gazetar de tempera- 
ment“, calităţi demonstrate mai bine de şase decenii. 

Monumente şi personalităţi 


Motto: 
“Monumentele istorice socotesc generațiile. Ele 
ne povestesc nouă şi lumii întregi istoria neamului nostru” 
(Nicolae Iorga, într-o conferință ţinută la Râmnicu Sărat în 1910) 


E Complexul brâncovenesc 

Complexul brâncovenesc s-a ridicat pe locul unei mici 
biserici de lemn din secolul al XVI-lea purtând hramul 
„Adormirea Maicii Domnului“ şi este compus din Casa 
domnească, stăreția mănăstirii, corpuri de chilii şi o bise- 
rică. Zidul incintei, păstrat parțial la sfârşitul secolului al 
XX-lea, a fost restaurat, ca de altfel şi casa domnească. 
Acesta este prevăzut pe laturile de sud şi de est, precum şi 
la mijloc, cu turnuri patrulatere la exterior şi cu turnuri 
hexagonale la colţuri. Pe pisania de la intrarea în biserică 
sunt trecuţi ctitorii mănăstirii, Constantin Brâncoveanu şi 
unchiul său Mihail Cantacuzino. Cercetările arheologice 
au relevat că mănăstirea exista încă din secolele anterioare, 
în timpul lui Constatantin Brâncoveanu fiind demolate 
latura vestică a mănăstirii, precum şi chiliile-anexă, în 
locul cărora s-a construit Casa domnească. 

Casa brâncovenească de la Râmnicu Sărat este compusă 
dintr-un foişor, două scări laterale şi o pivniță. Caracterul 
monastic al complexului brâncovenesc se va menține până 

la secularizarea averilor mănăstirești din 1864. Biserica, 
pictată în foiţă de aur de celebrul zugrav din vremea dom- 
nitorului Constantin Brâncoveanu, Pârvu Mutu, 
funcționează ca biserică de mir. 


W Biserica şi Spitalul “Alecu Bagdat” 


Spitalul “Bagdat” a fost înființat 
de boierul-filantrop Alecu Bagdat 
şi avea inițial 12 paturi. 
Paharnicul Alecu Bagdat, fost 
ispravnic al județului Slam 
Râmnic, a rezidit în 1833 biserica 
„Sfântul Dumitru“, construită [= _ 
între anii 1707-1708 de căpitanul | e 
Dumitraşco Bagdat. Marele a c 
filantrop Alecu Bagdat, prin dis- § 
pozițiile testamentare din 1833 şi $ 
1842, înzestrează biserica cu 
bunuri importante în scopul de a PE 
întreţine şi spitalul. Conform do- | 
rinței donatorului, spitalul a fost 
înființat „pentru oameni neputin- 
cioşi, săraci şi streini care vor 
năzui căutând ajutor...în odăile 
de lângă Biserică, ce le-am zidit pentru asemenea între- 
buințare “. Catagrafia din 1829 îl menționa ca mare serdar, 
în vârstă de 47 de ani, născut la Râmnicu Sărat, fiul lui 
Ionică Bagdat. Averea sa era imensă pentru acea perioadă, 
1820 de stânjeni de moşie, 25 de pogoane de vie, două 
prăvălii şi două mori. Alecu Bagdat a sprijinit şi urbea 
locală la realizarea lucrărilor de captare a apei potabile din 
zona Cacova-Răduceşti. La 23 mai 1896, primăria 
Râmnicu Sărat a încheiat cu moştenitorii lui Alecu Bagdat 
o tranzacție privind aplicarea testamentului marelui boier 

râmnicean. Acesta donase Primăriei moşiile Plăsoiu, din 
judeţul Râmnicu Sărat, şi Blăjani, din județul Buzău, pen- 
tru întreținerea bisericii şi a spitalului pe care îl înființase. 
În semn de preţuire, în 1905, primăria îi ridică un bust, prin 
grija primarului Vespasian Pella. Biserica, monument 
istoric, a fost pictată de Gheorghe Tattarescu. Iconostasul, 
lucrat în foiţă de aur, precum şi 12 icoane, sunt executate 
de acelaşi pictor. Lucrările de restaurare au fost efectuate 
prin grija fiului vitreg al boierului-filantrop, Toma Bagdat 
(1823-1887), epitrop al fundaţiei Bagdat, primar al 
Râmnicului în perioada 1873-1874, când a introdus 
primele cişmele din piatră, cinci la număr, alimentate cu 
apă adusă prin olane de la Răduceşti. 


E Muzeul municipal 
Înființat ca Muzeu de științele naturii, reprezentativ pen- 
tru flora si fauna din zona Carpaților de Curbură. De-a lun- 
gul timpului s-a îmbogățit cu un patrimoniu bogat şi 
divers, reflectând toate formele de civilizație şi viață cul- 
turală din zona Râmnicului. Muzeul municipal este struc- 
turat pe cinci secții. Secția de artă plastică, prima în ordine 
cronologiça înființată î în iunie 1960, cuprinde lucrări de 
fin d sculptură, grafică şi pictură, 
aparținând unor artişti plastici de 
renume. Secţia de științele naturii, 
unică în judeţele Buzău şi Vrancea, 
prezintă flora şi fauna specifice văii 
râului Râmnic şi zonelor limitrofe. 
Secţia de etnografie dispune de o 
4 colecţie de port popular, precum şi 
de numeroase obiecte de artă popu- 
lară şi ocupaţii tradiționale. Secţia de 
istorie, înființată in 1990, grupează 

istorie veche, feudală, modernă şi contemporană, precum 
şi un fond de carte veche. Ultima, dar de departe cea mai 
importantă, secția destinată istoriei culturii râmnicene, 
expune numeroase documente şi obiecte legate de viaţa 
unor personalități ale vieții culturale şi ştiinţifice, de 
răsunet național şi internațional, legate de spațiul râm- 
nicean. 


E Casa de cultură „Florica Cristoforeanu“ 

Casa de cultură poartă, din 1996, numele celebrei artiste 
lirice Florica Cristoforeanu. A fost dată în folosință în 
1959. Proiectul edificiului este inspirat de clădirea teatru- 
lui „Mogador“ din Paris, inițiativa aparținând avocatului 
Ion Mogârdiceanu, mare iubitor de teatru. Începând cu 
1970, pe scena Casei de cultură, câteva sute de interpreți de 
muzică uşoară au participat la un festival de renume 
național, ajuns la cea de-a XXX-a ediţie, „Cântecul 
oraşului“. Instituţia de cultură găzduieşte concursuri de 
muzică, poezie, dans şi pictură sub generice consacrate, 
„Vedetele copilăriei“, „Vârstele adolescenţei“, „Ritm şi 
armonie“, „Steluţe râmnicene“, precum şi cenaclul 
„Alexandru Sihleanu“. 


E Colegiul Naţional „Alexandru Vlahuţă“ 

La 15 septembrie 1889 a fost înființată prima şcoală 
secundară de stat din Râmnicu Sărat sub denumirea „gim- 
naziul clasic de băieți“, prin ordinul ministerului nr. 9798 
din 1889, considerată unanim drept data înființării actualei 
instituţii de învățământ. Inaugurarea şcolii a avut loc în 
ziua de 24 septembrie 1889, în prezenţa autorităţilor şi a 
unei numeroase asistențe. Gimnaziul a funcționat în 
perioada 1889-1890 în localul fostei primării din centrul 
oraşului şi avea o singură clasă. În anul şcolar 1893-1894 
s-a mutat în actualul local, la acea dată compus numai din 

parter. Actuala configurație datează din perioada 1925- 
1926. În anul şcolar 1893-1894 au fost opt absolvenţi, pen- 
tru ca în anul 1921 numărul absolvenţilor să ajungă la 130. 
Între 1893 şi 1919, poartă numele de gimnaziul „Vasile 
Boerescu“, pentru ca începând cu 1919 şi până în 1948 să 
se numească Liceul „Regele Ferdinand“. Incepând cu 
1957 preia numele celebrului scriitor Alexandru Vlahuţă, 
cel care a cunoscut şi elogiat ca nimeni altul meleagurile 
râmnicene. În peroada interbelică, liceul a avut directori şi 
profesori merituoşi precum Ilie Teodorescu, Petre 
Vioreanu, Ion Creţu, Stelian Cucu, Ion Nistorescu ş.a. 
Printre absolvenţii de marcă ai actualului Colegiu național 
se numără savantul Traian Săvulescu, fost preşedinte al 
Academiei Române, absolvent în 1903, Octavian 
Moşescu, mare colecționar de artă, scriitor, absolvent în 
1911, Stelian Cucu, scriitor, absolvent în 1919, director al 
liceului, Alexandru Săndulescu, istoric literar, Radu 
Cârneci, poet, ambii absolvenţi în 1948 ş.a. 


E Biblioteca municipală 

Dispunând de un fond de carte de 800 de volume la înfi- 
ințare, a ajuns să numere în 2003 105.012 publicații, cărți 
în limba română şi limbi străine, periodice şi alte docu- 
mente grafice şi audio-vizuale. Fondul de carte veche 
numără 320 de lucrări, majoritatea originale, dintre care 
două aparțin patrimoniului cultural naţional: „Biblia de la 
Blaj“ (1795) şi „Liturghier * (1798). Pe lângă activitatea 
cu cititorii (este frecventată anual de 55.000 de cititori), 
aici se organizează periodic manifestări culturale, activități 
de popularizare a cărții, aniversări etc., la care au participat 
de-a lungul timpului personalitati marcante ale vietii cul- 
turale naţionale, dar şi oameni de cultură râmniceni cum 
sunt Radu Cârneci, Ecaterina Ţarălunga, Al. Săndulescu, 
Passionaria Stoicescu ş.a. 

W Palatul Administrativ şi de Justiţie 

In 1897 începe construcția, pe Bulevardul Gării, în 
Grădina Publică, a Palatului Administrativ şi de Justiţie, 
clădire emblematică a Râmnicului Sărat. Actualmente adă- 
posteşte sediul administrativ al municipiului. A fost reven- 
dicată în anul 1999 de Ministerul Justiţiei, care ulterior a 
renunțat la solicitare. 


H Palatul fiscal 

Monument istoric, atât prin arhitectură (este construit în 
stil neoromânesc de sfârşit de secol XIX), cât şi prin per- 
sonalităţile locale şi naţionale care i-au trecut pragul. În 
1901, Casa „Lupescu“, aparţinând senatorului de Râmnic 
Gheorghe Lupescu, tatăl viitorului proprietar Ionel 
Lupescu, a fost cartierul militar al Regelui Carol I, partici- 
pant la manevrele militare din judeţul Râmnicu Sărat 
împreuna cu principesa Maria, viitoarea regină Maria. De 
familia Lupescu se leagă câteva din marile realizări ale 
istoriei moderne a Râmnicului. Gheorghiță Lupescu 
(1824-1882), figură legendară alături de lon Roată, s-a 
născut într-o localitate din Bărăgan, Grădiştea, fostul judeţ 
Râmnicu Sărat. Pentru calitățile sale organizatorice şi de 
bun orator, ţăranii din fostul județ Slam Râmnic l-au ales 
reprezentantul lor în Divanul Ad-hoc din Țara 
Românească, unde colegii săi de „stare socială“ l-au 
desemnat preşedintele „clasei țăranilor“. În şedinţa memo- 
rabilă din 8 octombrie 1857, Gheorghiță Lupescu a propus 
un amendament istoric „să se statornicească lucrurile 
odată şi fara să fie cu obştească adunare, tot ca în vre- 
murile vechi, alcătuită din toate stările de oameni“. Fiul 
său, Gheorghe Lupescu a agonisit câteva sute de hectare de 
teren, printre moştenitori numărându-se şi alt membru 
celebru al familiei, Jonel Lupescu, deputat, în 1930 

vicepreşedinte al Camerei Deputaților, prefect de Râmnicu 
Sărat. In 1916, tânărul Lupescu îşi întrerupe studiile supe- 
rioare de agronomie de la Geneva pentru a participa la 
războiul de reîntregire. Se înscrie ca voluntar în 
Regimentul 9 Infanterie Râmnicu Sărat, participând la 
luptele de la Doaga şi Mărăşeşti. A fost decorat cu medalia 
„Virtutea Militară“, clasa I pentru „vitejia şi avântul fără 
seamăn cu care a luptat“, primind şi decoraţii asemănă- 
toare din partea Franței, Marii Britanii şi Poloniei. Deputat 
şi senator de Râmnicu Sărat de mai multe ori, Ionel 
Lupescu a murit în 1952, la închisoarea Văcăreşti, fiind 
acuzat că ar fi organizat în 1948, la Balta Albă, organizația 
subversivă „Garda Fulger“ în scopul răsturnării ordinii 
sociale.Anticipând vremurile care se apropiau, în 1937, 
neavând copii (sotia sa, Olga, a adoptat o nepoată Helene, 
actuală Căpăţână) a donat clădirea viitorului Palat fiscal 
statului român. Palatul fiscal a fost revendicat după 1990, 
în instanță, de ceilalți membri ai marii familii Lupescu. 


E Penitenciarul de detenţie 

Monument de arhitectură dar şi istoric, datorită număru- 
lui mare de personalităţi ale vietii politice şi culturale din 
perioada interbelică închise între zidurile de tristă amintire, 
care îl situează alături de celebrele închisori de la Piteşti, 
Gherla, Aiud sau Sighet. Construcţia, cu elemente de arhi- 
tectură neoclasică şi neogotică, a fost finalizată în 1899. 
Penitenciarul a fost desfiinţat în anul 1963, urmând să de- 
vină muzeu. 

La închisoarea de la Râmnicu Sărat au fost încarceraţi cei 
peste 1200 de ţărani arestaţi în urma reprimării răscoalei 
din 1907, iar începând cu 1938, capii mişcării legionare, în 
frunte cu Corneliu Zelea Codreanu. În curţile interioare ale 
penitenciarului au fost împuşcaţi membrii unor coman- 
douri legionare. După 1945, la Râmnicu Sărat s-au aflat 

întemnițați miniştri ai guvernului Ion Antonescu, generali 
ai armatei române, politicieni, intelectuali de marcă: ge- 
neralii Dumitru Dobre şi Constantin Pantazi, generalul 
aviator Gheorghe Jienescu, filosoful Ion Petrovici, diplo- 
matul Victor Pogoneanu, politicienii Ion Mihalache şi 
Corneliu Coposu, conducatori ai Partidului Naţional 
Ţărănesc. 


E Antonescu, Petre (1873-1965), arhitect, profesor la 
Şcoala Superioară de Arhitectură şi Academia de 
Arhitectură din Bucureşti, membru onorific al Academiei 
Române. Este autorul proiectului celebrei Accademia di 
Romania de la Roma, precum şi a numeroase edificii de 
importanţă națională - Facultatea de Drept din Bucuresti 
(1933-1935), Palatul Artelor din Parcul Carol, Primăria 
Generală a Capitalei, Institutul de Istorie „Nicolae Iorga “ 
din Bucureşti, Primăria din Craiova, Tribunalul din Buzău, 
fostul Teatru Comunal din Râmnicu Sărat. 


E Ciupercă, Nicolae (1882-1950), general. A participat 
la campania militară din 1913, cu grad de căpitan, şi la cea 
din 1916-1918, cu gradul de maior, fiind şeful Biroului de 
operaţii al Armatei a IV-a. În 1940, în grad de general de 
corp de armată, era comandant al Armatei a IV-a, cu care 
a participat la operaţiunile militare din Basarabia. În 1948 
a fost arestat şi închis la Penitenciarul Jilava. 


E Constantin C. Datculescu S-a născut la 26 ianuarie 
1857, la Râmnicu Sărat. A urmat Facultatea de Drept şi 
Litere de la Paris, dar, pasionat de agronomie, se dedică 
agriculturii. In 1887 a fost ales membru al Asociaţiei 
Agricultorilor Francezi. În perioada 1894 - 1898 editează, 
la Râmnicu Sărat, „Gazeta săteanului “, „cea mai artis- 
tică, mai variată şi mai bine făcută revistă din fară“, care 

va apărea până în 1904, la Bucureşti. În paginile „Gazetei 
săteanului“ au publicat I.L.Caragiale, George Coşbuc, 
Şt.O. Iosif, Constantin Dobrogeanu-Gherea şi mulți alții. 


E Cristoforeanu, Florica (1886-1960), mezzosoprană 
de renume mondial. A debutat la 9 ani, 
într-un concert public desfăşurat la Rm. 
Sărat. Este fiica primarului Vasile 
Cristoforeanu şi a Annei Rossi. În 1907 
absolvă Conservatorul „Giuseppe 
Verdi“ din Milano cu medalia de aur. A 
susținut concerte la Opera Română din 
Bucureşti, Scala din Milano, precum şi 
în numeroase țări ale lumii. S-a stins 
din viaţă în 1960, la Rio de Janeiro. 


E lorgulescu-Yor, Petre (1890-1939), pictor, născut la 
Râmnicu Sărat, unde urmează şi şcoala primară. Prima 
lucrare realizată în copilărie a fost prezentată la Expoziţia 
agricolă din 1909 de la Râmnicu Sărat. După o scurtă cari- 
eră de magistrat şi politician, în 1917 a fost ales deputat, în 
1919 pleacă la Paris pentru a se dedica exclusiv artelor 
plastice. Pictează peisaje, natură moartă, portrete care vor 
fi expuse la diverse saloane din Oraşul luminilor, unde 
dobândeşte succese de răsunet. Revine în ţară în 1927, 
obținând echivalarea studiilor la Şcoala de Arte Frumoase 
din Bucureşti. Organizează expoziţii personale, participă la 
numeroase saloane oficiale, lucrările sale primind elogiile 
criticii de specialitate. In 1929 expune la Ateneu, împreună 
cu sculptorul Ion Jalea, 53 de lucrări, în acelaşi an obținând 
medalia de aur pentru lucrările expuse la Pavilionul româ- 
nesc de la Barcelona. Se sinucide în 1939, în urma unei 
boli incurabile. Conform dorinței sale testamentare, 
obiectele şi ustensilele de artist, ca şi două albume cu decu- 

paje din ziare, fotografii şi desene au intrat în posesia pic- 
torului Valentin Hoeflich, care le-a donat în 1981 muzeu- 
lui din Râmnicu Sărat. 


E Vlunteanu-Murgoci, Gheorghe (1872-1925), geolog, 


mineralog, petrograf, profesor. A pus 
bazele învațământului şi cercetării 
ştiinţifice moderne în mineralogia 
românească. Profesor la Catedra de 
mineralogie şi petrografie a Şcolii 
Politehnice din Bucureşti. Primul 
doctor în mineralogie din țara noastră 
cu o lucrare despre chihlimbarul 
românesc, „Zăcămintele succinului 
din România “. Preşedinte al Comisiei 
| internaţionale pentru cartografierea 
solului, Praga, 1923. Împreună cu 


Nicolae Iorga şi Vasile Pârvan a înfi- 
ințat institutul de Studii Sud-Est Europene. Membru core- 
spondent al Academiei, fondator al „Revistei inter- 
naționale de pedologie“. În perioada 1914 -1915 a realizat 
lucrarea „Studii hidrologice în jurul oraşului Râmnicu 
Sărat“, în colaborare cu O.N.Opriş. 


E Săvulescu, Traian (1889-1963), 
botanist, întemeietorul şcolii 
românesti de microbiologie şi 
fitopatologie. Profesor la Institutul 
de Cercetări Agronomice din 
România (1918 -1920), secretar ge- 
neral al Academiei Române (1939- 
1940), preşedinte al Academiei 
Române (1948-1959), ministru al 
Ministerului Agriculturii ŞI 


Ii Casa în care a locuit 

Domeniilor (1946-1948). Autor a peste 400 de lucrări 
ştiinţifice, Traian Săvulescu este considerat fondatorul 
şcolii româneşti de botanică şi fitopatologie, contribuind la 
fundamentarea agronomiei moderne. 


E Viderman, Sergiu, născut în 1916 la Râmnicu Sărat, 
decedat în 1995, la Paris, doctor în ştiinţe medicale, a fost 
unul din pionierii psihanalizei franceze şi mondiale. 
Cursurile liceale le-a urmat la Liceul „Regele Ferdinand“ 
din Râmnicu Sărat, actualul Colegiu Naţional „Alex. 
Vlahuţă“. Profesor universitar la Sorbona, membru fonda- 
tor al Colegiului de psihanaliză al Franţei, director al 
„Revistei franceze de psihanaliză“, autor a numeroase cărți 
şi articole de specialitate. 


E Zăgănescu, Pavel (1815-1897), cunoscut drept eroul 
din Dealul Spirii. luncăr, apoi sublocotenent în Batalionul 
I din Regimentul II. În timpul Revoluţiei de la 1848 se afla 
la comanda Companiei de pompieri din Bucureşti care s-a 
împotrivit, la 13 septembrie, coloanei turceşti conduse de 
Kerim Paşa care dorea să ocupe Capitala. În 1859, 
colonelul Pavel Zăgănescu a fost însărcinat de domnitorul 
Al. I. Cuza cu reorganizarea Corpului de grăniceri. În 1868 
a fost numit prefect al poliției Capitalei, iar în 1872, 
inspector general al Gărzii naționale. 


E Zamfirescu, Mitti, prefect de Râmnicu Sărat (1922- 
1926). A refăcut Palatul administrativ şi de justitie, actu- 
alul sediul al primăriei, a pus fundaţia clădirii Şcolii 
Normale, a refăcut şi mărit Liceul “Regele Ferdinand”, 
actualul Colegiu Naţional “Alexandru Vlahuţăa”, a con- 
struit şi reparat localuri de primării şi biserici, precum şi 
peste 150 de şcoli. In 1925 a organizat prima expoziție 
judeţeană pentru crescătorii de vite şi agricultori. 


Slam Râmnic 57 


Simboluri râmnicene 


E Animalele, în special caii de 
rasă, au dus faima Râmnicului 
Sărat dincolo de hotarele țării. 
Oborul de la Râmnic era locul de 
întâlnire al negustorilor poloni, 
transilvani, ruşi sau levantini, care 
cumpărau cu bani peşin vite şi cai 
pentru numeroasele armii ale 
țărilor învecinate. 

Legenda cailor din zona 
Râmnicului, iuți şi sălbatici, cres- 
cuţi adesea în regim de semiliber- 
tate, are un sâmbure de adevăr. Nu 
întâmplător în peşcheşul închinat 


Porții otomane caii de rasă şi şoimii de vânătoare erau con- 
semnaţi la loc de cinste. 

Un prim semnal la adresa acestei ocupaţii tradiționale pe 
meleagurile Râmnicului îl datorăm, cum aminteam, scri- 
itorului francez Henri Beyle alias Stendhal (1783-1842), 
intendent în armata lui Napoleon Bonaparte. După ce în 
campania din Italia a luptat cu gradul de sublocotenent, 
Stendhal a demisionat, dar s-a reangajat ca intendent. În 
timpul războiului din Rusia, celebrul scriitor francez s-a 

ocupat de aprovizionarea armatele napoleoniene de pe 
frontul rusesc, înfometate şi decimate de boli. În jurnalul 
său, Stendhal menționează popasul pe care l-a făcut între 
19 şi 30 iulie 1812 la Râmnicu Sărat. Într-o perioadă rela- 
tiv scurtă, circa 12 zile, scriitorul a cumpărat pentru 
aprovizionarea armatei franceze „25 de capete de cai pur 
sânge, 10 capete de vite, cereale şi sare“. Caii pur sânge, 
de cavalerie, nu se puteau creşte decât în herghelii bine 
organizate, cu armăsari de prăsilă şi un fond genetic 
selecționat pe parcursul mai multor generaţii. 

Creşterea cailor de rasă era, se pare, o îndeletnicire destul 
de veche, constantă şi productivă. În târgurile săptămânale 
de la Râmnicu Sarat şi Plaineşti, proprietarii de cai făceau 
adevărate demonstraţii hipice. Caii destinați vânzării, 
împodobiţi cu harnaşamente ţintuite cu bumbi de alamă şi 
alte podoabe cabaline, confecționate în atelierele 
meşteşugăreşti din strada Braşoveni, se întreceau pe pistele 
amenajate ad hoc. 

În „Analele statistice ale Ţării Românești“ întocmite la 
1860 de Marțian se afla şi un raport al Comisiei Agricole 
din Muntenia care prezenta situația agricolă a județului 
Slam Râmnic. Raportul consemnează că „ţinuturile 
Râmnicului erau pline de vite din toate speciile“. Cel mai 
cunoscut capital al lumii rurale era vestitul cal de Râmnic, 
care, datorită însuşirilor sale reprezenta şi principalul pro- 
dus de export al judeţului. In zona de munte se creştea un 
cal suplu şi viguros, ,„ buestraşul “, iar în zona de şes, o rasă 
mai corpolentă, pentru tracțiune. 

La începutul secolului al XIX-lea, la Vâlcelele, boierul 
Menelaş Chircu a întocmit una din cele mai celebre 
herghelii din ţară. Cunoscutul boier râmnicean, iubitor de 
femei frumoase pe care le înzestra cu darnicie, de dansuri 
populare râmnicene dar şi de armăsari de prasilă a reuşit să 
promoveze pe plan naţional rasa de cai „Buestraşul de 

Bisoca“. În anul 1906, această rasă de cai a obținut 
medalia de aur la Expozitia națională. După primul război 
mondial, în 1923-1924, tot la o expoziţie națională s-au 
obținut din nou medalii pentru creşterea cailor şi a oilor. 
Herghelia de la Vâlcelele a fost desființată în perioada 
1945-1946, odată cu înstrăinarea sau distrugerea exem- 
plarelor de prăsilă. Calul de Râmnic intră astfel în legendă, 
păstrându-se doar pe blazoanele vechiului judeţ Slam 
Râmnic. 


W Pe locul unde dealul face conjuncția cu câmpia iar 
Subcarpaţii, într-un efort suprem, îşi schimbă traiectoria în 
plin travaliu creator, a 
intrat în istorie o 
aşezare binecuvântată, i 
cu oameni harnici şi > == 
întreprinzători, răbdă- | 
tori dar în acelaşi timp 
răzbătători, aflați nu o [ 
dată sub vremi, dar 
niciodată  copleşiți de 
ele. De-a lungul istoriei 
sale multimilenare, 
Slam Râmnic a fost 
târg la răscruce de dru- 
muri, han de popas sau 
tinut de margine. 
Secolul luminat, al 
XIX-lea, l-a propulsat 
însă în zodia creației şi 
a plinătății. 

„Ceea ce face cinste 
Râmnicului Sărat, scria 
în anii '60 scriitorul şi 


2 


Monumentul funerar C.C. Datculescu 


asii Însă - Pe et de 

publicistul Corneliu Ştefan, în perioada de până la elibe- 
rare, rămâne atmosfera culturală “. 

La Râmnicu Sărat nu s-au construit multe fabrici şi uzine, 
dar s-au durat conştiinţe, s-au modelat valori care odată 
răspândite în lume au ridicat monumente ale industriei, 
ştiinţei şi culturii. Dintre toate simbolurile care caracte- 
rizează Slam Râmnicul, cultura este de departe cea mai 
reprezentativă. 

Oraşul de pe Râmnic este locul unde începând cu a doua 
jumătate a secolului al XIX-lea s-au tipărit cele mai multe 
ziare şi reviste pe cap de locuitor din România . 

Un succes de răsunet l-au avut, de asemenea, tot aici, 
societățile culturale, precum Societatea „Filarmonica“, 
înfiinţată în 1898, şi Societatea „Vasile Alecsandri“ 
(1908), ultima cu o vie activitate culturală duminicală. 
Notabile sunt în această perioadă numeroasele conferinţe 
şi şezători, având ca invitaţi profesori de renume, cum ar fi 
Nicolae Iorga sau Traian Săvulescu. La Râmnicu Sărat 
apar ziare şi reviste cu o longevitate rar întâlnită, cum ar fi 
„Revista asociaţiei învăţătorilor“ sau „Gazeta săteanu- 
lui“, aparţinând lui C.C. Datculescu, publicații la care au 
avut o colaborare constantă marii scriitori români ai 
vremii. 

